ועדת הפנים ואיכות הסביבה, כנסת 15, פרוטוקול מספר 116, 2000-06-26 11:30

דוד אזולאי: אני מבקש לפתוח את הישיבה בעניין המשבר בשירותי הרווחה והבריאות בכפרי הבדואים, באיזור הדרום בעיקר.

דוד אזולאי: הנושא העומד על סדר היום הוא הקמת מרכזים לשירותי רווחה, חינוך ובריאות בישובים הלא מוכרים בנגב.

דוד אזולאי: ועדת הפנים ואיכות הסביבה סיירה בישוב דריג'את במסגרת יום של הכנסת בדרום.

דוד אזולאי: כאשר ביקרנו שם עמדנו מקרוב על הקשיים הרבים של תושבי הכפרים הבדואים בדרום והחלטנו להמשיך לקיים דיון.

דוד אזולאי: בין היתר הקמנו ועדת-משנה משותפת לוועדת הפנים ואיכות הסביבה ולוועדת העבודה, הרווחה והבריאות לצורך העניין הזה, שבה יש 7 חברי-כנסת, על מנת לטפל בכל הבעיות של הישובים הבדואים באיזור הדרום.

דוד אזולאי: לא נמצאים כאן נציגי מינהלת הבדואים בדרום.

דוד אזולאי: זה "קטן" עליהם, זה לא בשבילם.

דוד אזולאי: הם עסוקים כנראה בדברים יותר חשובים.

דוד אזולאי: לפני שאתן את רשות הדיבור לנציגי משרד העבודה והרווחה אבקש לשמוע דברי פתיחה מחבר הכנסת טלב אלסאנע, שביקש לזמן את הדיון הזה, ביחד עם חבר הכנסת וייצמן שירי, שמשום מה עוד לא הגיע.

דוד אזולאי: חבר הכנסת טלב אלסאנע יציג את הדברים.

דוד אזולאי: כתושב הדרום, תושב לקיה, הוא בוודאי בקי יותר מכל אחד מאיתנו בכל מה שקורה שם.

טלב אלסאנע: בוקר טוב.

טלב אלסאנע: אודה לך, אדוני היושב-ראש, על שזימנת את הדיון הזה.

טלב אלסאנע: הנושאים העומדים על סדר היום הם חשובים ממדרגה ראשונה לכל אזרח.

טלב אלסאנע: היינו: מתן שירותי רווחה, חינוך ובריאות, דברים שהם אלמנטריים ובסיסיים לכל ישוב ולכל תושב.

טלב אלסאנע: הייתי רוצה לציין, כבוד היושב-ראש, שבאחד הדיונים שהתקיימו בוועדת העבודה, הרווחה והבריאות היושב-ראש, חבר הכנסת דוד טל, התייחס לבעייתיות של היעדר שירותי רווחה ובריאות בישובים הלא מוכרים.

טלב אלסאנע: הבעיה הזאת קיימת בגלל כמה סיבות.

טלב אלסאנע: אל"ף, בגלל שמשרדי הממשלה השונים, שמופקדים על הדברים האלה, עד לאחרונה לא גיבשו מדיניות איך להעניק את השירותים האלה.

טלב אלסאנע: ובי"ת, עקב התנגדות של משרד הפנים להקמת מרכזים למתן שירותים כאלה.

טלב אלסאנע: התוצאה היא שבישובים הלא מוכרים, בהם חיים כ-70,000 תושבים - יותר מ-50% מכלל האוכלוסיה הבדואית בנגב מתגוררים בישובים הנקראים "ישובים לא מוכרים" - התושבים לא זוכים לקבל את השירותים האלה, ואם הם מקבלים אותם - אינם מקבלים אותם ברמה ראויה או סבירה.

טלב אלסאנע: ברוב הישובים אין כלל מרכזים למתן שירותי רווחה.

טלב אלסאנע: אם מישהו רוצה לקבל את השירותים האלה הוא נאלץ לנסוע ללשכה האיזורית שנמצאת בבאר-שבע.

טלב אלסאנע: זה כרוך בהוצאות, בזמן ובנסיעות למרחקים גדולים.

טלב אלסאנע: השאלה היא מדוע לא ניתן להקים משרדים למתן שירותי רווחה בישובים האלה.

טלב אלסאנע: אם יש ישוב של 5,000-6,000 תושבים, ישוב שמצדיק הקמת בית-ספר יסודי, האם הוא לא מצדיק הקמת מרכז למתן שירותי רווחה, עם עובדים סוציאליים שייתנו את השירותים לאלה שנזקקים להם?

טלב אלסאנע: אנחנו יודעים מי האנשים שנזקקים לקבל שירותי רווחה.

טלב אלסאנע: אלה זקנים, מקרי סעד, אנשים שגם מוגבלים מבחינה כלכלית והנסיעות לבאר-שבע כרוכות בהוצאות רבות.

דוד אזולאי: אם בפזורה הבדואית לאדם יש בעיה ששייכת לרווחה, והוא נמצא בסמוך לישוב אחר, נניח ליד לקיה או ליד שגב שלום, האם הוא יכול לגשת לאותה מועצה ולקבל שם את השירות או שהוא חייב להגיע עד לבאר-שבע?

טלב אלסאנע: מבחינה פורמלית הוא חייב להגיע לבאר-שבע.

טלב אלסאנע: אלא אם במקרים מסויימים יש הסדר לגבי אותם אנשים שלא נמצאים בתוך ישוב הקבע אבל הם מתגוררים בתחום השיפוט של ישוב הקבע, אז הוא יכול לפנות ללשכת הרווחה שנמצאת באותו ישוב קבע.

דוד אזולאי: ואז התיק של אותו אדם נמצא באותו ישוב או שהכל מרוכז בבאר-שבע?

טלב אלסאנע: הרוב מרוכז בבאר-שבע.

טלב אלסאנע: הכתובת הרשמית היא באר-שבע.

טלב אלסאנע: מי שמופקד על מתן שירותי רווחה לישובים הלא מוכרים זה באר-שבע ולכן הוא צריך לנסוע לשם.

טלב אלסאנע: באר-שבע שייכת למועצה המקומית שגב שלום.

טלב אלסאנע: סיפחו את כל הפזורה, או הישובים הלא מוכרים, שכוללים 70,000 תושבים, למועצה המקומית שגב שלום, שכוללת 6,000 תושבים בלבד.

טלב אלסאנע: זאת אומרת, סיפחו את המאסה הגדולה למועצה הקטנה הזאת, שנדרשת לתת שירותים ומענה לכ-70,000 תושבים במקום רק ל-6,000 תושבים.

טלב אלסאנע: זה מקשה על המועצה, מקשה על הלשכה שלה במשוש, וגם מקשה על התושבים.

טלב אלסאנע: זה חסר היגיון, חסר תכלית.

טלב אלסאנע: אנחנו נשמע את נציגי משרד העבודה והרווחה.

טלב אלסאנע: לדעתי הפיתרון - צריך להקים משרדים למתן שירותי רווחה בישובים הלא מוכרים, כפי שמשרד החינוך דאג להקים בתי-ספר.

דוד אזולאי: מה תפקידה של מינהלת הבדואים בעניין זה?

אחמד טיבי: לפגוע בבדואים.

טלב אלסאנע: למינהלת הבדואים אין סמכויות מוגדרות.

טלב אלסאנע: כתוצאה מכך כל דבר שרוצים להיפטר ממנו זורקים למינהלת, והמינהלת לא מטפלת.

טלב אלסאנע: המינהלת הפכה להיות צוואר בקבוק שאליו מתנקזות כל הבעיות ונתקעות.

טלב אלסאנע: לא פותרים את הבעיות.

טלב אלסאנע: כפי שאמר חבר הכנסת טיבי, בשנה שחלפה, למרות הבעיות הקשות שהיו למגזר הבדואי, מינהלת הבדואים החזירה 70 מיליון ש"ח - כאילו היא כבר סיפקה את כל השירותים ונותרה לה יתרת עודף של 70 מיליון שקל.

טלב אלסאנע: זה מצביע על כשלון בניהול.

טלב אלסאנע: עד לפני חודש לא היה יושב-ראש למינהלת והוא התמנה רק לפני שבועיים.

טלב אלסאנע: לכן תקציב שנת 2000 לא ינוצל והוא יוחזר, למרות שלאנשים שם אין אפילו מרכזים למתן שירותים.

טלב אלסאנע: עד כה התייחסתי רק לנושא אחד, לשירותי רווחה.

טלב אלסאנע: מצד שני יש עניין של מתן שירותי בריאות.

טלב אלסאנע: נמצאת כאן ד"ר בלמקר, מנהלת המחוז במשרד הבריאות.

טלב אלסאנע: אני רוצה לציין, לעומת שירותי הרווחה שפתרו את הבעיה על-ידי שריכזו את הכל וזרקו את זה למשוש - ואני לא רוצה להמעיט במה שעושים, אבל לדעתי זאת משימה בלתי אפשרית.

טלב אלסאנע: לעומת זה במשרד הבריאות ניסו לעשות משהו.

טלב אלסאנע: הקימו מרפאות ב-4 מקומות, למשל באבוכף.

טלב אלסאנע: אני יודע מזה שנה שצריכים להקים עוד 5 מרפאות חדשות של קופת-חולים אך הן לא הוקמו ולדעתי צריך להקים עוד מרפאות טיפת חלב.

חסן אלאטרש: אכן יש היום 4 מרפאות של קופת-חולים בישובים הלא מוכרים.

חסן אלאטרש: אמורים להקים בתקופה הקרובה, תוך 3 חודשים, עוד 3 מרפאות.

חסן אלאטרש: אבל משרד הבריאות מופקד גם על טיפות חלב ואין אף טיפת חלב בישובים הלא מוכרים.

חסן אלאטרש: יש בג"ץ שחייב את משרד הבריאות ואת משרד הפנים, לפני כשנה וחצי, ושום דבר לא בוצע.

אחמד טיבי: יש בג"ץ חדש מלפני כמה ימים בנושא הזה.

חסן אלאטרש: לא כיבדו את החלטת בג"ץ.

חסן אלאטרש: נכון להיום אין טיפות חלב.

חסן אלאטרש: הן בתכנון אבל אני לא יודע מתי הן יקומו.

טלב אלסאנע: כבר לפני שנה שמעתי מד"ר בלמקר שהולכים להקים עוד מרפאות, ובנוסף למרפאות קופת-חולים הקיימות להוסיף טיפות חלב.

טלב אלסאנע: זה לא קיים, לא בוצע מזה שנה.

טלב אלסאנע: יש התכתבויות בעניין אבל זה לא מומש.

טלב אלסאנע: אני מבקש שיגידו ליושב-ראש מדוע זה לא מקויים, למרות שבג"ץ החליט מה שהחליט בעניין הזה.

טלב אלסאנע: הישובים הבדואים שנמצאים למשל במועצה האיזורית רמת הנגב לא מקבלים את שירותי הבריאות במועצה האיזורית רמת הנגב והם נאלצים לנסוע בערך 70 קילומטרים הלוך וחזור כדי לקבל שירותים מהמרפאה בבאר-שבע.

טלב אלסאנע: זה חסר היגיון.

טלב אלסאנע: מדוע צריך להטריד את האנשים לקבלת שירותי בריאות כשניתן לקבל את זה בסמוך למקום מגוריהם?

טלב אלסאנע: מדוע הם לא מקבלים שירותי טיפת חלב ואת כל השירותים שמשרד הבריאות נותן בסמוך למקום המגורים שלהם ולכן אנשים נאלצים לנסוע למרחקים?

טלב אלסאנע: בעניין חיסונים: היתה ניידת שעמותת ....

טלב אלסאנע: מימנה אותה באופן חלקי, אבל זה לא פותר את הבעיה.

טלב אלסאנע: השירות הזה לא ניתן בישובים הלא מוכרים.

טלב אלסאנע: מזה שנה דובר על כך שהולכים להקים לשבט אל-עזזמה גם מרפאת קופת-חולים וגם טיפת חלב אך זה לא הוקם.

טלב אלסאנע: כך גם באבו-קרינאת ובאל-אטרש, כך גם בישוב עין פורה שתושביו נאלצים לנסוע לערד.

טלב אלסאנע: לכל השאלות האלה אין מענה.

טלב אלסאנע: כתוצאה מכך אנשים סובלים בלי שום תכלית וסיבה.

טלב אלסאנע: בכל המקומות שציינתי משרד החינוך הקים בתי-ספר.

טלב אלסאנע: אם גודל האוכלוסיה הוא כזה המצדיק הקמת בית-ספר, האם הוא לא מצדיק הקמת מרפאה של טיפת חלב, קופת-חולים ומרפאה לאם ולילד?

טלב אלסאנע: לדעתי יש צורך לפתור את הבעיה, כי לפעמים משרד הבריאות מגלגל את הכדור לפתחו של משרד הפנים.

טלב אלסאנע: הם אומרים: אנחנו רוצים אבל משרד הפנים מתנגד כי זה ישוב לא מוכר, צריך תוכנית.

טלב אלסאנע: אבל אם משרד החינוך הקים בית-ספר - מותר להקים מבנים ומוסדות ציבור, כי האנשים קיימים וצריך לתת להם שירותים.

טלב אלסאנע: אי אפשר לתת שירותים סתם כך מתחת לכיפת השמיים.

טלב אלסאנע: משרד הפנים צריך לתת תשובה.

טלב אלסאנע: באופן זמני, באופן חריג לתת אפשרות לבנות.

טלב אלסאנע: עובדה שהוקמו מרפאות של קופת-חולים כאשר רצו.

טלב אלסאנע: הייתי רוצה שהוועדה הזאת תקשור את הזנבות.

דוד אזולאי: האם יש היתרי בניה למבנים כאלה?

טלב אלסאנע: יש היתרים חריגים ויש היתרים זמניים.

טלב אלסאנע: עובדה שבתי-ספר הוקמו.

טלב אלסאנע: אם הם הוקמו שלא כדין אז ניתן להקים את הכל שלא כדין.

טלב אלסאנע: אני דיברתי עם שר הפנים שרנסקי בעניין הזה והוא אמר שהוא מוכן.

טלב אלסאנע: אנחנו נשמע מה יגיד בעניין הזה מר עטא פרחאת.

טלב אלסאנע: ועדת הפנים צריכה להוביל את העניין בין משרדי הממשלה, להיות הגורם המקשר.

טלב אלסאנע: אם משרד הפנים מתנגד - מדוע הוא מתנגד?

טלב אלסאנע: צריך לקבל ממנו תשובה.

טלב אלסאנע: צריך להסיר את ההתנגדות על מנת שלמשרד הבריאות לא יהיה איזה תירוץ או עילה שלא להקים את המרפאות ולא להעניק את שירותי הבריאות.

טלב אלסאנע: כך גם לגבי משרד העבודה והרווחה.

טלב אלסאנע: אם הוא מעוניין להקים מרכזים למתן שירותי רווחה אז שלא יתרץ את זה בעמדתו של משרד הפנים, כי הנציגים של משרד הפנים נמצאים כאן.

טלב אלסאנע: צריך לצאת לסיורים, לבדוק את המקומות המתאימים.

טלב אלסאנע: איפה שיש ריכוזי אוכלוסיה המצדיקים הקמת מרכזי שירותים כאלה - שם צריך להקים אותם.

דוד אזולאי: אני מבקש לשמוע את נציגי משרד העבודה והרווחה.

דוד אזולאי: איך אותם תושבים שנמצאים בפזורה - האם על-פי החוק מגיע להם לקבל שירות או לא מגיע להם?

דוד אזולאי: האם הם נחשבים לאזרחים או לא נחשבים לאזרחים?

דוד אזולאי: ואם כן מגיע להם, איך הם מקבלים את השירות הזה?

דוד אזולאי: מה הסיבה שהם לא יכולים לקבל את זה בסמיכות לבתי המגורים שלהם?

חיים פוזנר: על-פי חוק שירותי הסעד (התשי"ח-1958) כל רשות מקומית חייבת לקיים מחלקה לשירותים חברתיים ולתת שירותים לתושבים שלה.

חיים פוזנר: אנחנו בזמנו נתנו שירותים לכל הפזורה, ישירות על-ידי הממשלה.

חיים פוזנר: זה היה גרוע מאוד.

חיים פוזנר: הממשלה בעצמה לא יודעת לתת את השירותים.

חיים פוזנר: לכן אנחנו פנינו לשגב שלום - פנינו לכולם אבל שגב שלום הסכימו - ודרך שגב שלום אנחנו נותנים שירותים לכל הפזורה.

חיים פוזנר: עד סוף השנה הזאת יהיו להם כבר 3 כלי רכב נהגים כדי שהם יוכלו להגיע לריכוזים של הבדואים במקומות השונים, לפי הבקשה שלהם.

דוד אזולאי: כלומר הרכב מגיע לפזורה ביום קבלת קהל ונותנים את השירות בתוך הרכב?

חיים פוזנר: עובדים סוציאליים נוסעים ברכב, עם נהג שהוא גם מלווה, ומגיעים לאתרים בשטח.

חיים פוזנר: עד עכשיו היה להם רכב אחד.

חיים פוזנר: עד סוף השנה הזאת אנחנו הוספנו תקציבים ויהיו להם 3 כלי רכב.

דוד אזולאי: זה מה שנקרא "מחלקה סוציאלית ניידת".

טלב אלסאנע: עוד מעט יתנו את שירותי הרווחה על גבי גמלים.

טלב אלסאנע: השירות הזה צריך להיות בשעות קבלה מסודרות, בכתובות מדוייקות, שאנשים יוכלו לפנות אליהן.

חיים פוזנר: זאת היתה תביעה של התושבים ואנחנו ביצענו את זה.

חיים פוזנר: זה לא על גמלים.

חיים פוזנר: זה כלי רכב חדישים, ג'יפים שעלו הרבה מאוד כסף.

חיים פוזנר: לנו אין התנגדות שיוקמו ישובים.

חיים פוזנר: להיפך, אם יוקמו ישובים לפזורה אנחנו מייד נתארגן לקחת את כל האמצעים שריכזנו במקום אחד ולהקצות בהתאם למה שצריך.

חיים פוזנר: להיפך, אנחנו בעד.

מוחמד כנעאן: מה זה "אם יוקמו ישובים"?

מוחמד כנעאן: יש ישובים קיימים.

חיים פוזנר: יש לנו בעיה פורמלית.

חיים פוזנר: אני מתכוון לרשות מקומית.

חיים פוזנר: כשתוקם רשות מקומית - זה לא הקטע שלנו אלא של משרד הפנים - אם משרד הפנים יגדיר ריכוזים כאלה ואחרים כרשויות מקומיות, אנחנו נפעל כדרכם.

דוד אזולאי: האם ב-5 הישובים שהוקמו יש מחלקת רווחה עם כל התקנים הנדרשים?

חיים פוזנר: כן.

חיים פוזנר: חלק מהפזורה, דרך אגב, מקבל גם שירותים דרך לקיה ודרך חורה, אבל הרוב דרך משגב שלום.

טלב אלסאנע: למה משרד החינוך לא טען את הטענה הזאת, שמאחר ואין מועצות מקומיות אז הוא לא יקים בתי-ספר?

חיים פוזנר: הם עובדים על-פי חוק אחר.

טלב אלסאנע: אתם חייבים לתת שירותי רווחה.

טלב אלסאנע: נכון?

חיים פוזנר: אנחנו עובדים על-פי מערכת החוקים שלנו.

חיים פוזנר: אפשר לחוקק חוק מיוחד.

חיים פוזנר: אני לא מציע לעשות את זה.

חיים פוזנר: עדיף במקום זה שהפזורה תהיה מאורגנת.

דוד אזולאי: מה תפקידו של המרכז שנמצא בבאר-שבע?

דוד אזולאי: הוא בעצם אמור לתת את שירותי הרווחה לכל אותם ישובים?

חיים פוזנר: לא לכל ישובי הבדואים.

חיים פוזנר: אני מדבר על שגב שלום ועל הפזורה.

חיים פוזנר: לגבי ישובים, למשל ברהט, בלקיה, בחורה, בכסייפה, בתל-שבע, בכל מקום יש מחלקה נפרדת.

חיים פוזנר: רק לגבי הפזורה, כיוון שהיא לא מוגדרת כרשות מקומית, היא מוצמדת לשגב שלום.

חיים פוזנר: אנחנו תגברנו את המחלקה ב-11 עובדים ואנחנו מוסיפים עכשיו עוד 5 עובדים.

חיים פוזנר: ב-1.7 יהיו שם 16 עובדים סוציאליים.

חיים פוזנר: תגברנו גם את התקציבים וגם הוספנו כלי רכב.

חיים פוזנר: זה מה שאנחנו יכולים לעשות בתנאים הללו.

חיים פוזנר: אנחנו גם שיפצנו את כל המבנים של המחלקות לשירותים חברתיים בכל מקום.

חיים פוזנר: מבחינה זאת אני חושב שהמשרד עמד בכל ההתחייבויות שלו כלפי האוכלוסיה, גם מבחינת שוויון וכל הדברים האלה.

חיים פוזנר: מבחינתנו אם הפזורה תהיה מוגדרת ואם האתרים בפזורה יהיו מוגדרים כרשויות מקומיות אנחנו נוכל לפעול באמצעותם, ואז גם להעביר את האחריות לאותן רשויות מקומיות שתהיינה במקום.

דוד אזולאי: האם אי אפשר היום למפות את כל ישובי הפזורה, לעשות איזה חלוקה ולקבוע שהפזורה שנמצאת במקום זה וזה תהיה מסונפת לישוב זה וזה?

דוד אזולאי: על מנת לא לגרום לכך שאנשים שצריכים לקבל שירות כה אלמנטרי יצטרכו לנסוע כל-כך הרבה זמן ולמרחק כה גדול.

דוד אזולאי: הכוונה לפזורה שנמצאת על-יד לקיה או על-יד חורה או על-יד שגב שלום או על-יד ערוער.

דוד אזולאי: אולי אפשר לעשות את הדבר הזה.

דוד אזולאי: יכול להיות שזה יפתור את הבעיה.

חיים פוזנר: אנחנו פנינו לכל הישובים והם לא רצו.

חיים פוזנר: זה וולונטרי.

חיים פוזנר: אנחנו לא יכולים לכפות עליהם.

דוד אזולאי: אבל יש בעיה אוביקטיבית.

דוד אזולאי: אמרת שאתם נותנים שירות לשגב שלום.

דוד אזולאי: איפה שגב שלום ממוקמת?

בוני גולדברג: בתוך העיר באר-שבע.

דוד אזולאי: זאת בעיה אמיתית.

דוד אזולאי: אי אפשר לדרוש מאותם אנשים שנמצאים במצוקה לנסוע מרחק של 25 קילומטרים במקרה הטוב, ובמקרים אחרים אף יותר, ולהגיע עד לבאר-שבע כדי לקבל שירות שהם צריכים לקבל אותו.

בוני גולדברג: השאלה נשאלה והיא נשאלת עדיין במשרד, ובמחוז בוודאי.

בוני גולדברג: הנגישות של השירות היא דבר קריטי.

בוני גולדברג: אני מסכימה לכל מלה שנאמרה פה.

בוני גולדברג: חבר הכנסת המכובד יודע, לקיה גילתה הרבה מאוד נכונות.

בוני גולדברג: העברנו תקן מתוך הלשכה כדי שהשירות יהיה שם ויהיה נגיש לאוכלוסיה.

בוני גולדברג: כך עשינו בכל לשכה שהיתה מוכנה לכך.

בוני גולדברג: אבל יש באמת בעיה, שהלשכות עצמן, עם העומס שלהן, ואולי בגלל באמת סיבות אובייקטיביות, לא יכולות, לא מסוגלות ולא רוצות.

בוני גולדברג: לכן הפתרון, כמו שמר חיים פוזנר סיפר פה, הוא שאנחנו נגיע לאוכלוסיה ככל שניתן.

בוני גולדברג: יש פתרון-ביניים.

בוני גולדברג: לא שאני חושבת שהוא הפתרון האידיאלי אבל זה הפתרון הכי טוב שיכולנו להמציא כרגע, בשל מחסור של מבנים בצירים האלה שבהם האוכלוסיה נזקקת לשירות.

בוני גולדברג: עלו מספר הצעות לגבי העניין הזה.

בוני גולדברג: יש הצעה של המחלקה של חיר, שחבל לי שהוא לא פה, שהוא אחראי על הפזורה הבדואית.

בוני גולדברג: הוא מדבר על 4 צירים שהוא היה רוצה לנסות לעשות, ולא פזורה.

בוני גולדברג: יש המון הצעות טובות.

בוני גולדברג: צריך פעם אחת לשבת ולהחליט מה הכי טוב לאוכלוסיה.

דוד אזולאי: כולם אומרים שצריך לשבת, צריך לעשות.

דוד אזולאי: מי צריך לשבת ולקבל את ההחלטה הזאת?

בוני גולדברג: אנחנו, יחד עם הישובים.

בוני גולדברג: אני צריכה את כל ראשי הרשויות האחרות, גם של לקיה וגם של ערוער, כדי שנפעל יחד איתם.

דוד אזולאי: האם יש התנגדות מצד ראשי הרשויות?

חיים פוזנר: כן.

חיים פוזנר: אנחנו מוכנים לתת אמצעים והם לא רוצים.

חיים פוזנר: הם אומרים: אלה לא התושבים שלנו, אנחנו לא מקבלים מהם ארנונה, אנחנו לא רוצים לעזור להם.

חיים פוזנר: זאת הבעיה.

דוד אזולאי: למרות שאתם מספקים להם את כל התקנים הדרושים?

בוני גולדברג: במאה אחוז.

בוני גולדברג: אנחנו מספקים להם את מלוא התקציב מבלי לקחת מהם שום השתתפות.

אחמד טיבי: בעיית הכפרים הלא מוכרים ושירותי הרווחה, ובכלל שירותי יסוד, שהמדינה אמורה לספק לישובים האלה, נדמה לי שהיא כתם בולט על מצחה של החברה הישראלית.

אחמד טיבי: אי אפשר שבשנת 2000 לישובים לא יהיו מים, קווי טלפון, דרכי גישה, שירותי רווחה, בתי-ספר ושירותי בריאות.

אחמד טיבי: אפרופו מרפאות, נכון, יש 4 מרפאות, כמו שחבר הכנסת אלסאנע ומר חסן אלאטרש אמרו, אך אין טיפות חלב.

אחמד טיבי: יש עכשיו בג"ץ של עדאללה בעניין זה.

דוד אזולאי: מה היה עם הבג"ץ הקודם?

דוד אזולאי: אולי תגיד לנו.

אחמד טיבי: היה צריך ליישם את החלטת הבג"ץ.

דוד אזולאי: האם יש החלטה של בג"ץ בעניין הזה?

דוד אזולאי: אני מבקש לדעת מה החליט בג"ץ.

דוד אזולאי: האם הוחלט על הקמת מרפאות?

אילנה בלמקר: כן.

דוד אזולאי: האם הקימו אותן?

אילנה בלמקר: יש לי תשובה על זה.

אחמד טיבי: בנוסף, לגבי נושא המים ודרכי גישה: הרושם שנוצר בציבור, גם אצל האנשים עצמם, שהמדינה מתייחסת אל הכפרים הלא מוכרים ואל תושביהם כאל נטל ולא כאל חלק בלתי נפרד מהמדינה שצריך לספק לו שירותים על-פי דין, על-פי מה שמגיע להם.

אחמד טיבי: אל"ף, צריך לשנות מן היסוד את היחס.

אחמד טיבי: במקום יחס נגטיבי צריך שיהיה יחס פוזיטיבי של העדפה מתקנת כי אחרת המצב ימשיך להיות כך.

אחמד טיבי: הפער אגב אפילו הולך וגדל בין ישובים מוכרים בארץ, ערבים ויהודים כאחד, לבין הישובים הלא מוכרים בנגב.

אילנה בלמקר: בג"ץ בהחלטתו לפני כשנה וחצי אימץ את התוכנית של משרד הבריאות להקים 6 תחנות טיפת-חלב בפזורה הבדואית.

אילנה בלמקר: אתם פורצים לדלת פתוחה.

אילנה בלמקר: אנחנו רוצים להקים תחנות טיפת חלב.

אילנה בלמקר: יש לנו תקציב להקמה וגם כוח-אדם מוכשר שמחכה להתחיל לעבוד.

אילנה בלמקר: מרגע שהתקבלה החלטת הבג"ץ התחלנו לעבור כל מיני יסורים ביורוקרטיים בדרך להקמת המרפאות.

אילנה בלמקר: זה התחיל מכך שלפי החלטת בג"ץ המינהלת לקידום הבדואים היתה אמורה להקים את המבנים, והם לא עשו שום דבר.

אילנה בלמקר: אז חיכינו ואחרי כמה חודשים אמרנו שאנחנו ניקח על עצמנו את הקמת המבנים בפזורה הבדואית.

אילנה בלמקר: התחלנו בעצמנו לרוץ.

אילנה בלמקר: קודם כל לסגור כל מיני בעיות הנובעות מחוק המכרזים, וגם לקבל אישורים של משרד הפנים, היתרי בניה וכל הבעיות הביורוקרטיות האלה.

אילנה בלמקר: התחנות אמורות להיות במבנים יבילים.

אילנה בלמקר: יש לנו כבר תחנות מוכנות שממתינות להצבתן במקום.

דוד אזולאי: האם מבנים יבילים לא צריכים היתר בניה?

אילנה בלמקר: אנחנו מריצים מהר ככל האפשר דרך משרד הפנים את כל העניין של היתרי בניה.

אילנה בלמקר: יש דיון בעוד יומיים בבאר-שבע לגבי היתרי בניה לפחות בשני מקומות ראשונים.

אילנה בלמקר: יש לנו כבר גנרטורים.

אילנה בלמקר: כבר פרסמנו מכרז לתשתיות ואנחנו אמורים לפתוח את המכרזים בסוף השבוע הזה.

אילנה בלמקר: אני מקווה שאוטוטו תקומנה התחנות.

אילנה בלמקר: אתם צודקים שכעת אין תחנה.

אילנה בלמקר: אני מקווה שעוד מעט יהיו.

דוד אזולאי: מה זה "עוד מעט"?

אילנה בלמקר: כשיהיו לנו אישורים ייפתחו המכרזים.

אילנה בלמקר: התחנות מוכנות, לא צריך להקים תשתיות.

דוד אזולאי: האם יש לך הערכה של זמן?

אילנה בלמקר: אני מקווה שתוך חודש-חודשיים שתי התחנות הראשונות תקומנה.

מוחמד כנעאן: באיזה מקומות יוקמו שתי התחנות הראשונות?

אילנה בלמקר: באל-אטרש ובאל-עסאם.

עודה אבו עשיבה: באל-עסאם יש.

אילנה בלמקר: יש שם מרפאת קופת-חולים אבל אין תחנת טיפת חלב.

אילנה בלמקר: באל-אטרש אנחנו מקימים יחד עם קופת-חולים מרכז שיהיה גם מרפאת קופת-חולים וגם תחנת טיפת חלב ביחד.

אילנה בלמקר: באבוכף יש בעיה מיוחדת.

אילנה בלמקר: עוד לא קיבלנו נקודת ציון מהמינהלת על מנת ליצור הסכם חכירה על הקרקע מול המינהלת.

אילנה בלמקר: קיבלנו כבר הסכם חכירה לאיזורים אל-אטרש ואל-עסאם.

אילנה בלמקר: באבוכף ובמרעית, שאמורים לשרת גם את דריג'את ואת ...

אילנה בלמקר: כוחלה(?), אנחנו מחכים להחכרה של המינהלת.

אילנה בלמקר: לגבי ..... ואל-עזזמה שם זה המקום המועדף להקמת מרפאה זמנית.

אילנה בלמקר: זה באיזור ששייך למועצה האיזורית רמת הנגב.

אילנה בלמקר: ראש המועצה הבטיח בעל-פה לתת אישור להקמת מרפאה ותחנה באיזור שטח השיפוט שלו אבל עוד לא קיבלנו אישור.

אילנה בלמקר: אני רוצה להגיד עוד כמה מילים לגבי ההערות של חבר הכנסת טלב אלסאנע.

אילנה בלמקר: קודם כל, אנחנו מאוד רוצים ודוחפים להקים את התחנות האלה.

אילנה בלמקר: אני מצטערת שהן עוד לא הוקמו.

אילנה בלמקר: כאשר יש מקומות בנגב, באיזור גלילי שלא שייך לאף רשות מוניציפלית, זה פשוט לוקח המון זמן לקבל את כל האישורים הדרושים.

אילנה בלמקר: לגבי הטענה באשר להיעדר שירותים בכלל: המודל שלנו, שכל הבדואים שגרים בישובים מוסדרים מקבלים שירותי טיפת חלב בתוך הישובים.

אילנה בלמקר: אלה שהם סביב רהט - יקבלו בתוך רהט, אלה שסביב ירוחם - יקבלו בתוך ירוחם, אלה שסביב דימונה - יקבלו בתוך דימונה.

אילנה בלמקר: זה לא מספיק ולכן אנחנו מנסים להקים תחנות בפזורה.

אילנה בלמקר: יש לנו גם 3 ניידות חיסון שלנו ועוד ניידת חיסון נוספת של ....

אילנה בלמקר: לגבי הילדים הבדואים בנגב: עד גיל שנתיים 92% קיבלו את החיסון נגד חצבת, חזרת ואדמת.

אילנה בלמקר: 92% קיבלו את כל החיסונים הדרושים נגד דלקת קרום המוח.

אילנה בלמקר: 84% קיבלו את החיסונים נגד פוליו.

אילנה בלמקר: 84% קיבלו את החיסון המשולש.

אילנה בלמקר: 94% קיבלו נגד - - -

דוד אזולאי: באיזה גילאים הם מקבלים את החיסונים האלה?

אילנה בלמקר: בגיל הרגיל.

אילנה בלמקר: זה אחוז הילדים שקיבלו את כל החיסונים הדרושים עד גיל שנתיים.

אילנה בלמקר: בדרך כלל הבדואים מגיעים די במועד לקבלת החיסונים הראשונים, ובדרך כלל יש קצת איחור בקבלת החיסון השלישי והרביעי.

דוד אזולאי: באיזה גיל זה מתבצע?

אילנה בלמקר: בדרך כלל בגיל חודש, חודשיים ו-4 חודשים.

אילנה בלמקר: כיסוי החיסון מתאים למה שיש באוכלוסיה היהודית.

אילנה בלמקר: מגיל 6 חודשים יש ירידה בהיענות לקבלת חיסון, אז מקבלים את החיסונים קצת באיחור.

אילנה בלמקר: אבל אלה הנתונים של השגת כיסוי חיסון עד גיל שנתיים.

אילנה בלמקר: יש לנו שירות נוסף.

אילנה בלמקר: בכל בית-ספר בדואי, כולל כל בתי-הספר בפזורה הבדואית, יש חדר אחות, שהוקם בעזרת מינהלת החינוך לבדואים, ויש לנו צוות רפואי סיעודי בכל בית-ספר בפזורה הבדואית.

אילנה בלמקר: השירות קיים ופועל.

אילנה בלמקר: כיסוי החיסון מגיע ל-98% בבתי-הספר בפזורה הבדואית.

אילנה בלמקר: נכון לעכשיו זאת תמונת המצב.

אילנה בלמקר: אני יודעת שלפי חוק ההסדרים צריכים להוציא מכרזים להקמת מרפאות נוספות בפזורה הבדואית ואנחנו מחכים לפרסום המיכרזים.

דוד אזולאי: אני מבקש לשמוע את נציגות משרד הפנים לגבי המבנים היבילים ובכלל לגבי בניה של מרפאות בישובים הבלתי מוכרים.

עטא פרחאת: אני רוצה להגיד, כבוד היושב-ראש, שחשוב לזכור את נוסחת סוארי.

עטא פרחאת: בניגוד לחברינו במשרד העבודה והרווחה, אנחנו קיבלנו שם שיתוף פעולה מאוד טוב מצד ראשי הרשויות.

עטא פרחאת: חישוב נוסחת סוארי לרשויות בנושא מענק האיזון התקבל באהדה.

עטא פרחאת: הרשויות הבדואיות מקבלות מענק איזון עבור הפזורה הבדואית בנגב.

דוד אזולאי: מה זה שייך?

חיים פוזנר: זאת אומרת שהם שמחו לקבל את הכסף.

מוחמד כנעאן: אבל הם לא נתנו שירותים.

דוד אזולאי: מה שאתה אומר הוא בכלל לא בשורה.

דוד אזולאי: מר עטא פרחאת רוצה להגיד שהמשרד שלו בסדר, ואני מבין אותו.

דוד אזולאי: כל הכבוד שנתתם כסף וכל הכבוד להם שהם קיבלו, אבל האשמה היום היא בכם.

דוד אזולאי: אם הם קיבלו כסף, מדוע לא דאגתם שייתנו שירות שהם חייבים לתת?

עטא פרחאת: אנא תאפשרו לי להגיב ותקבלו את התשובה המדוייקת ביותר.

עטא פרחאת: היו תיאומים בין הממונה על מחוז דרום לבין משרדי הממשלה השונים.

עטא פרחאת: לאחרונה שר החינוך הקודם היה אצל השר שרנסקי וסוכם על הקמת בתי-ספר בפזורה הבדואית, על אופן הקמת בתי-הספר, איך יוגשו הבקשות להיתרי הבניה ובאיזה צורה זה יוקם.

עטא פרחאת: סוכם אף על המקום, יחד עם נציגות מינהלת הבדואים ויחד עם נציגות היחידה הארצית לפיקוח על הבניה.

עטא פרחאת: יצאנו לדרך.

עטא פרחאת: אני כמובן קטן מכדי לקבל החלטות מיניסטריאליות, אבל אם שר הפנים, כמו שחשב לנכון לאשר בתי-ספר בהליך של שימוש חורג, יחשוב לנכון לאשר גם שירותי רווחה ובריאות - אני האחרון שאתנגד.

דוד אזולאי: השאלה היא מה מדיניות המשרד בעניין הזה.

עטא פרחאת: אנחנו פועלים כיום ומקדמים את החלטת הממשלה שמדברת על הקמת 5 ישובים בדואים בנגב.

עטא פרחאת: מתוכם כבר סיימנו הליך בוועדה המחוזית לגבי 3 ישובים ואנחנו כרגע מביאים אותם למועצה הארצית לתכנון ובניה.

עטא פרחאת: שני הישובים הנוספים - כרגע יש מחלוקת עם משרד הבטחון לגבי איתור השטח.

דוד אזולאי: כמה זמן הדבר הזה ייקח, הקמת אותן מועצות שעליהן אתה מדבר?

עטא פרחאת: אני מניח שבעוד שנה, שנה וחצי.

דוד אזולאי: מה נעשה בשנה וחצי האלה עם אותם ילדים שזקוקים לטיפול ואותן משפחות שזקוקות לפיתרון?

יחזקאל לביא: לנושא הזה נתנו להם פיתרון.

טלב אלסאנע: אפילו 3 הישובים שעליהם מדבר מר עטא פרחאת: יש שני ישובים שהם בוועדה המחוזית לתכנון ובניה.

טלב אלסאנע: לא מדובר על ישובים אלא על מרכזי שירותים, לכן העניין הזה קצת מסובך ומורכב.

טלב אלסאנע: לא כפי שהוסבר פה.

דוד אזולאי: מר יחזקאל לביא, אולי תסביר לנו איך פותרים את הבעיות האלה, שהן בעיות בוערות?

דוד אזולאי: שמענו מאנשי משרד העבודה והרווחה שישנם מקרים שרשות מקומית לא מוכנה לתת שירות שהיא חייבת לתת אותו, כי היא גם מקבלת עבורו תשלום.

יחזקאל לביא: קודם כל, זאת בעיה בפני עצמה.

יחזקאל לביא: כפי שהבנתם ממה שאמר מר עטא פרחאת, הרשויות המקומיות שקיימות היום באיזור הזה קיבלו עבור התושבים שגרים בסביבתן סכומי כסף בהתאם לנוסחת סוארי.

יחזקאל לביא: הדבר אומר שהם צריכים לתת שירותים.

יחזקאל לביא: זה שהם לא נותנים שירותים, זה סיפור אחר.

דוד אזולאי: אבל הם לא נותנים.

דוד אזולאי: מה עושים עם זה?

יחזקאל לביא: זה מחייב דוח ביקורת.

מוחמד כנעאן: מה שאתה אומר עכשיו, זה ממש טמטום.

מוחמד כנעאן: אני לא מוכן לקבל את הדברים האלה.

מוחמד כנעאן: אתם חושבים שאנחנו חדשים בעניין הזה?

יחזקאל לביא: אני מודה לך על המחמאה.

יחזקאל לביא: נכון שאני עובד ציבור ואני צריך לסבול את זה אבל בכל אופן - - -

דוד אזולאי: חבר הכנסת מוחמד כנעאן, אני חושב שזה לא מכובד.

דוד אזולאי: אני שואל שאלה נוקבת ואני רוצה לקבל עליה תשובה.

טלב אלסאנע: אדוני היושב-ראש, הם מטעים אותך.

טלב אלסאנע: אולי אני אגיד כמה דברים.

טלב אלסאנע: היית צריך לשאול אותו מה כמות האוכלוסיה שכביכול מתגוררת בסמוך לישובים הלא מוכרים מסך כל האוכלוסיה של הישובים הלא מוכרים.

טלב אלסאנע: כאן הוא מדבר אולי על 3,000-4,000 שהיו בסמוך לישובים הלא-מוכרים.

טלב אלסאנע: אנחנו מדברים על 70,000.

דוד אזולאי: אפילו אם זה 100.

דוד אזולאי: עצם העובדה שמשרד ממשלתי מעביר כסף והוא לא דואג שיקבלו שירות, זה חמור.

דוד אזולאי: תפסיקו להעביר כסף.

עטא פרחאת: מי לא דואג שיקבלו שירות?

דוד אזולאי: שמעת פה את אנשי משרד העבודה והרווחה.

דוד אזולאי: זה תפקידכם.

דוד אזולאי: ברגע שאתם רואים שהם לא נותנים את השירות לאותם תושבים שסמוכים על אותה רשות מקומית - - -

עטא פרחאת: אני לא ראש הממשלה.

עטא פרחאת: אני לא צריך לדאוג שמשרד העבודה והרווחה ייתן שירותים לפזורה.

ישראל שפיצר: ברגע שיש נתק באינפורמציה ולא מועבר המידע שהרשות המקומית לא נותנת את השירות, על אף שהיא נדרשת לתת אותו, ברגע שאין לנו אינפורמציה על אי-נתינת שירות אז אי אפשר לטפל בתופעה הזאת.

ישראל שפיצר: היום העלו פה טענה על אי-נתינת שירות וכעת נוכל להעלות את זה בפני הרשות.

חוסניה ג'בארה: איך זה יכול להיות?

חוסניה ג'בארה: אני לא מבינה.

עטא פרחאת: משרד העבודה והרווחה צריך לפנות למשרד הפנים - כמובן השר צריך לקבל החלטה ולא אני - באותו אופן שמשרד החינוך פנה למשרדנו.

יחזקאל לביא: גם משרד הבריאות פנה ונתנו להם.

עטא פרחאת: אם ימצא השר לנכון להעניק היתר לשימושים חורגים לאותם שירותים, אנחנו נשמח לסייע.

עטא פרחאת: כמובן שהדבר צריך לבוא להחלטת השר.

עטא פרחאת: תגישו את הבקשות ואנחנו נעביר אותן לשר.

דוד אזולאי: גברתי מנהלת המחוז, האם הודעת למשרד הפנים על אותן מועצות שלא מוכנות לתת את השירות לתושבים?

בוני גולדברג: לא, כי גם לא ידעתי שהם מחוייבים.

בוני גולדברג: לא ידעתי על שום מענק כזה.

בוני גולדברג: הידע הזה לא עבר אלי ולא היה לי מה לשאול.

חוסניה ג'בארה: אז צריך לקיים ישיבה של שני המשרדים ואחר-כך להביא את זה לישיבת הוועדה.

דוד אזולאי: רבותי, משרדי הממשלה, זה עצוב.

בוני גולדברג: לנו יש פיקוח לאן הכסף הולך.

בוני גולדברג: אני לא יודעת איפה הפיקוח של משרד הפנים.

בוני גולדברג: הם נתנו כסף וצריכים לבקש דיווח.

מוחמד כנעאן: מה הקשר?

דוד אזולאי: אל תגיד שאין קשר.

דוד אזולאי: מדינת ישראל מעבירה כסף ולא מפקחת על השירות שצריך להינתן לתושבים ולא ניתן.

חיים פוזנר: אנחנו נשב עם משרד הפנים ונבדוק את זה.

חוסניה ג'בארה: למה לא בדקתם את זה לפני שהגעתם לוועדה הזאת?

ישראל שפיצר: לא ידענו שהם מקבלים מענק איזון לגבי תושבי הפזורה.

חוסניה ג'בארה: המשרדים צריכים להיות מתואמים ביניהם, אם משרד מעביר כסף והמשרד השני רואה שלא מבצעים את השירות.

ישראל שפיצר: הוועדה הזאת מופקדת על עבודת מועצות מקומיות.

חיים פוזנר: למה את לא מאשימה את ראשי המועצות, שמקבלים את הכסף ולא נותנים שירותים?

חוסניה ג'בארה: אני מאשימה קודם כל אתכם.

חיים פוזנר: אנחנו באנו לראשי המועצות והם זרקו אותנו מהדלת ולא רוצים לתת שירות.

חיים פוזנר: למה את לא מאשימה אותם?

חיים פוזנר: הם אומרים שהבדואים האלה הם לא שלהם.

חיים פוזנר: הם רוצים לתת שירות רק למי שמשלם להם ארנונה.

חוסניה ג'בארה: - - -

ישראל שפיצר: אולי את לא מכירה את עבודת המועצה?

חוסניה ג'בארה: זה זלזול באנשים ובאוכלוסיה הבדואית.

חוסניה ג'בארה: לא צריך לקבל את זה ולעבור לסדר היום.

דוד אזולאי: האם אתם הבאתם לידיעת משרד הפנים שישנן רשויות מקומיות שאינן מוכנות לתת את השירות הזה?

חיים פוזנר: פנינו לרשויות המקומיות וניהלנו משא ומתן עם ראשי הרשויות.

חיים פוזנר: ישבנו איתם במשך שנה אך הם לא נענו לבקשתנו.

חיים פוזנר: הם אמרו לנו - עכשיו אני מבין שזה לא נכון - שהם נותנים שירותים רק למי שהם חייבים לתת לו שירותים על-פי חוק, רק למי שבפוטנציאל משלם ארנונה.

חיים פוזנר: זה מה שהם אמרו.

חיים פוזנר: אנחנו שומעים פה לראשונה דבר אחר, שהם מקבלים מענק איזון עבור התושבים בפריפריה שלהם.

חיים פוזנר: אז נלך עכשיו למשרד הפנים ונבדוק.

חיים פוזנר: לא ידענו על כך.

דוד אזולאי: מר פוזנר, אתה פקיד בכיר במשרד העבודה והרווחה ואני חושב שאתה מכיר את הנהלים.

דוד אזולאי: במקרה כזה, כשאתה פונה לראש רשות, עם כל הכבוד, הוא נבחר אבל יש עליו גם ממונה.

דוד אזולאי: הממונה עליו זה משרד הפנים.

דוד אזולאי: מדוע אתם כמשרד העבודה והרווחה לא פניתם למשרד הפנים שייקרא את ראש המועצה המקומית לסדר וייברר מדוע הוא לא נותן שירות?

חיים פוזנר: כי הוא לא חייב על-פי החוק.

יחזקאל לביא: אני רוצה לצאת להגנתו של מר פוזנר.

יחזקאל לביא: קודם כל, אנחנו עובדי ציבור והיה טוב שהשולחן הזה יבין ויראה את זה.

יחזקאל לביא: אבל מעבר לזה, בשטח כאשר רשות ממשלתית כלשהי נותנת שירות לרשות מקומית ספציפית, היא יודעת שלרשות הספציפית הזאת יש X או Y או Z תושבים ובהתאם לגודל האוכלוסיה היא נותנת לה תיקצוב.

יחזקאל לביא: הגענו למצב של העברת 100% מהתקציבים, ברוך ה'.

יחזקאל לביא: הבעיה מתחילה כאשר הם לא יכולים לדעת מראש הרשות, כי ראש הרשות לא אומר להם את הנתון הזה - והוא היה חייב לתת להם את הנתון הזה - שהוא מקבל מענק איזון על-פי נוסחת סוארי שכוללת את התושבים הללו בתוך תחומו.

יחזקאל לביא: את זה הוא לא עשה.

יחזקאל לביא: זאת נקודה שחייבת לבוא לידי בירור.

מוחמד כנעאן: אני אומר לכם, זה שקר גס.

חוסניה ג'בארה: אני לא יודעת אם אתם צריכים לצפות לכך מראש הרשות.

חוסניה ג'בארה: מה התפקיד שלכם בסיפור הזה?

מוחמד כנעאן: אתה אומר כאן רק מה שנוח לך ומה שטוב לשמוע.

מוחמד כנעאן: לא רוצים לשמוע כאן את האמת.

דוד אזולאי: האם זאת אמת שמשרד הפנים מעביר כסף ומשרד העבודה והרווחה לא יודע על כך?

מוחמד כנעאן: האמת כואבת.

מוחמד כנעאן: כואב לשמוע שמשרד העבודה והרווחה שאתם מנהלים פועל ככה.

דוד אזולאי: חבר הכנסת כנעאן, אתה הופך דיון ענייני לדיון פוליטי.

מוחמד כנעאן: הרי הבעיה היא פוליטית.

מוחמד כנעאן: הרי בעיית אותם התושבים היא בעיה פוליטית.

יחזקאל לביא: לאחר שהמשרד קבע את הנוסחה עם הרשות המקומית, ולא משנה כרגע אם זאת רשות ערבית או יהודית או דרוזית, כל רשות שהיא, רק בסוף השנה, לאחר שצוותי הביקורת של רואי החשבון בודקים את הביצוע אנחנו יכולים לדעת מה קרה בשטח.

יחזקאל לביא: אין לנו מערכת של מיליון עובדים שיכולים לשבת ולעקוב אחרי כל פעולה של כל רשות ורשות.

חוסניה ג'בארה: אתם מחכים שתסתיים השנה הזאת?

טלב אלסאנע: אתה מנסה לגלגל את האחריות על ראשי הרשויות הבדואים.

יחזקאל לביא: אני לא מנסה.

טלב אלסאנע: זה בדיוק מה שאתה עושה.

טלב אלסאנע: אתה אומר שהאנשים האלה הם אשמים כי ראשי הרשויות שלהם מקבלים תקציבים ולא נותנים את השירות.

טלב אלסאנע: אתה יודע שזה לא נכון.

טלב אלסאנע: אנשים לא מקבלים את השירות, ואחר-כך אתם מגלגלים את האחריות בצורה לא נכונה.

טלב אלסאנע: אתה מטעה את יושב-ראש הוועדה.

טלב אלסאנע: אגיד לך למה.

טלב אלסאנע: אנחנו לא מדברים על ישובי הקבע, שמקבלים פחות ממה שמגיע להם ולכן שירותי הרווחה שם הם "על הפנים".

טלב אלסאנע: אם משווים מה שמקבלת רהט למשל לעומת מה שמקבלת אופקים, או מה שמקבלת לקיה לעומת מה שמקבל ישוב אחר סמוך - - -

יחזקאל לביא: זה לא נכון.

טלב אלסאנע: אנחנו באים לדון בישובים הלא מוכרים בכלל, ולכן הניסיון לשרבב את הדיון על ישובי הקבע יוצר הטעיה.

טלב אלסאנע: מה הפיתרון שניתן לישובים הלא מוכרים?

טלב אלסאנע: זאת הבעיה.

דוד אזולאי: אני חושב שאי אפשר להתעלם מכך שיש כאן בעיה של חוסר תיאום בין שני משרדים חשובים: משרד הפנים ומשרד העבודה והרווחה.

דוד אזולאי: זאת בעיה ואל תנסו להתעלם ממנה ולדחוף אותה מאחד לשני.

דוד אזולאי: עובדה שהבעיה קיימת.

יחזקאל לביא: אבל אני לא מנסה לדחוף את זה אליו.

דוד אזולאי: אתם לא התמודדתם עם זה עד היום.

דוד אזולאי: לולא הדיון היום לא היינו עולים על זה.

יחזקאל לביא: אנחנו היינו עולים על זה בסוף השנה.

דוד אזולאי: זאת עובדה.

דוד אזולאי: אנחנו כרגע מקיימים דיון ותוך כדי הדיון הבעיה הזאת עלתה.

דוד אזולאי: היא בכלל לא על סדר היום.

דוד אזולאי: במקרה מר עטא פרחאת דיבר על נוסחת סוארי.

דוד אזולאי: אני לרגע התפלאתי, מה שייכת לפה נוסחת סוארי.

דוד אזולאי: עכשיו אני מבין.

דוד אזולאי: הוא מדבר על נוסחת סוארי, שאנחנו בכלל לא דנים עליה, ומתבררת בעיה.

דוד אזולאי: תודו שיש בעיה של חוסר תיאום בין משרד העבודה והרווחה לבין משרד הפנים.

דוד אזולאי: משרד הפנים לא דיווח למשרד העבודה והרווחה ומשרד העבודה והרווחה לא דיווח למשרד הפנים על ראשי רשויות שאינם מוכנים לתת את השירות.

דוד אזולאי: תודו שקיימת בעיה כזאת.

חסאם אבוכף: יש גם חוסר תיאום בין משרד הפנים למשרד החינוך.

דוד אזולאי: גברת רצ'בסקי, התחלנו קודם לדון ועלתה בעיה של משרד הבריאות לגבי טיפות חלב ולגבי מבנים יבילים.

דוד אזולאי: יש כאן בעיה אמיתית.

דוד אזולאי: האנשים האלה הם תושבים.

דוד אזולאי: זה שהם יושבים בישובים בלתי מוכרים - את לא יכולה לגרש אותם ואת לא יכולה להגיד להם לא להיות שם.

דוד אזולאי: עובדה שהם יושבים שם, על-פי דין או שלא על-פי דין.

דוד אזולאי: מגיע להם לקבל שירותים כמו כל אזרח במדינת ישראל.

דוד אזולאי: אני שואל, איך פותרים את הבעיה של מתן היתרי בניה לאותם מבנים על מנת שיקומו, בדיוק כפי שמשרד החינוך עשה כשהקים בתי-ספר בישובים בלתי מוכרים?

דוד אזולאי: למרות החלטה של בג"ץ אנחנו שומעים שטרם הוקמו טיפות חלב.

דוד אזולאי: למרות שהציבור זקוק לשירותי רווחה, טרם הוקמו מבנים והציבור נאלץ לקבל שירות במכוניות או בג'יפים, כפי שנאמר כאן.

דוד אזולאי: הייתי רוצה לשמוע ממך גברתי איך נראה לך שהולכים לפתור את הבעיה הזאת.

דינה רצ'בסקי: דבר ראשון, נמצאת איתי כאן מתכננת מחוז הדרום, גברת אליסיה סיבר.

דינה רצ'בסקי: הנושא הספציפי שאתה מעלה, 6 נקודות של טיפות חלב, בא לוועדה המחוזית, ללשכת התכנון, וביחד איתנו ועם הלשכה המשפטית - - -

דוד אזולאי: לפני כמה זמן זה הובא?

אליסיה סיבר: לפני בערך חודש.

דוד אזולאי: מתי היתה החלטת בג"ץ?

אילנה בלמקר: אנחנו נפגשנו עם מנהל המחוז של משרד הפנים לפני יותר משנה.

דינה רצ'בסקי: אנחנו, ביחד עם הלשכה המשפטית, ניסינו למצוא פיתרון: ללכת על-פי חוק התכנון והבניה ולאפשר בכל דרך שהיא את ההקמה של המבנים האלה.

דינה רצ'בסקי: בנינו מסלול לפיו אנחנו נדון בכך כהקלה מתוכנית המיתאר המחוזית של מחוז הדרום, בתנאי שיהיה קודם כל פרסום - והרשויות המקומיות יצטרכו לדאוג לפרסום הזה.

דינה רצ'בסקי: הפרסום הוא עניין של שבועיים.

דינה רצ'בסקי: לאחר מכן הוועדה המחוזית תמליץ על נקודות הציון הספציפיות האלה, על-פי הרשימה שיש לנו פה, נבקש דיון להקלה במועצה הארצית ולאחר מכן ניתן יהיה להוציא היתרים ולהקים את המבנים האלה.

דוד אזולאי: לפי מה שאת מתארת לנו, האם יש לך הערכה של זמן תוך כמה זמן אפשר לבשר בשורה לתושבי הפזורה?

דוד אזולאי: אני מדבר כרגע על שירות אחד, טיפת חלב, מתוך מכלול גדול של שירותים.

דוד אזולאי: תוך כמה זמן את מעריכה יקימו את טיפות החלב הללו לטובת התושבים?

דינה רצ'בסקי: אני רוצה לשמוע מגברת אליסיה סיבר כמה זמן נחוץ לדון בזה בוועדה המחוזית.

דינה רצ'בסקי: היא יודעת כמה יש לה בתור.

אליסיה סיבר: קודם כל אני רוצה לציין שלא לגבי כל נקודות הציון האלה הוגשה בקשה להיתר לוועדה המחוזית.

דוד אזולאי: מי צריך להגיש את הבקשה?

אליסיה סיבר: מי שמעוניין.

דוד אזולאי: כלומר משרד הבריאות.

דוד אזולאי: האם משרד הבריאות הגיש?

דוד אזולאי: אתם מבינים: אנחנו בוועדה צריכים לתאם בין המשרדים.

אילנה בלמקר: אני רוצה להבהיר שאנחנו לא יכולים להגיש בקשה כל עוד המינהלת לא נותנת לנו נקודת ציון.

אילנה בלמקר: ציינתי לגבי אבוכף ומרעית שלא קיבלנו נקודת ציון.

אילנה בלמקר: אנחנו מחכים לזה.

אילנה בלמקר: לגבי אלהואשלה ואל-עזאזמה אמרו שאי אפשר בשום פנים לקבל היתר בניה במשרד הפנים כי זה איזור שמוגדר בתוכנית מיתאר מחוזית כאיזור פתוח ולא ניתן אפילו לקבל הכרה.

אילנה בלמקר: לפיכך מדובר רק על 3-4 מקומות שבהם אפשר לקבל היתר בניה במסלול הזה.

אילנה בלמקר: שניים מהם - אלהואשלה ואל-עזאזמה - כבר נפסלו מלכתחילה.

טלב אלסאנע: אבל באלהואשלה כבר קיימת מרפאה של קופת-חולים ויש שם גם בית-ספר.

טלב אלסאנע: איך זה יכול להיות?

אילנה בלמקר: - - -

אליסיה סיבר: את שתי הבקשות שהוגשו אלינו אנחנו מקדמים יפה.

אליסיה סיבר: ביקשנו כבר תיקונים לבקשות האלה ואנחנו מקווים שהבקשות יגיעו בחזרה ואנחנו נעלה אותן לדיון בוועדה.

דינה רצ'בסקי: אני מבטיחה שכאשר זה יגיע למועצה הארצית זה יידון בתוך שבועיים.

דוד אזולאי: כלומר כרגע מתוך 6 אנחנו מדברים על 2.

דוד אזולאי: ומה עם ה-4 האחרים?

דוד אזולאי: זה תלוי במינהלת הבדואים?

אליסיה סיבר: יש כאלה שלא ניתן לקדם אותם כי אין תוכניות שחלות על המקום ולפי תוכנית מיתאר מחוזית השטחים האלה מיועדים להיות שטחים פתוחים.

אליסיה סיבר: אנחנו אמרנו למינהלת הבדואים וגם למשרד הבריאות שאם הם יבואו עם איתורים שנמצאים בקרקע חקלאית לפי תוכנית מיתאר מחוזית, יהיה לנו יותר קל לקדם אותם.

דוד אזולאי: אני יכול לפנות למשרד הבריאות ולמשרד הפנים, למינהלת התכנון, כולל המחוז - אני מוכן לתרום את חלקי הקטן בעניין הזה - לזמן את אנשי מינהלת הבדואים ולהגביל אותם בזמן, שהם ייתנו לכם נקודת ציון על מנת להקים את אותן מרפאות.

אילנה בלמקר: אדוני היושב-ראש, ישבנו איתם, שלושת הגורמים האלה, וקיבלנו הבהרה שבאיזורים כמו אלהואשלה ואל-עזאזמה, שיושבים באיזור שמוגדר כאיזור פתוח, לא ניתן בכלל לקבל אפילו הקלה.

טלב אלסאנע: מה ההגדרה של איזור פתוח?

טלב אלסאנע: אני יודע שאל-עזאזמה למשל יושבים בתחום שיפוט המועצה האיזורית רמת הנגב.

אילנה בלמקר: אנשי התכנון עובדים איתנו ומנסים לעזור אבל הידיים שלהם כבולות.

אילנה בלמקר: לגבי מרעית, אבוכף, אל-אטרש ואל-עסאם אמרו שזה איזור חקלאי ובאמת יעזרו לנו וינסו למצוא הקלה.

אילנה בלמקר: שם ניתן להקים מרפאות.

אילנה בלמקר: בשני מקומות הנוספים הידיים שלהם כבולות, כמו הידיים שלי.

אליסיה סיבר: אני חושבת שגם לגבי אל-עזאזמה יש אפשרות לקדם כי זה נמצא בתחום המועצה האיזורית רמת הנגב, כפי שנאמר פה, ואני רוצה באמת שתהיה אפשרות לקידום.

דוד אזולאי: שמעתי שראש המועצה מתנגד.

דוד אזולאי: האם הוא יכול להתנגד?

טלב אלסאנע: צריך ללחוץ אותו.

טלב אלסאנע: מה זה מתנגד?

טלב אלסאנע: הם נמצאים בתחום השיפוט של המועצה שלו.

דינה רצ'בסקי: זאת בקשה להקלה ויש פרסום.

דינה רצ'בסקי: מועד הפרסום הוא 14 ימים.

דינה רצ'בסקי: זה נועד לכך שמי שרוצה להתנגד יוכל להתנגד ויצטרכו לשמוע אותו.

חוסניה ג'בארה: יש לי הצעה לסדר.

חוסניה ג'בארה: אני מבקשת, אדוני היושב-ראש, שבכל דיון שייבוא לוועדת הפנים ואיכות הסביבה של הכנסת שקשור במגזר הערבי, שהמשרדים הנוגעים בדבר יבואו מוכנים עם סטטיסטיקות וידונו ביניהם לפני שיגיעו לוועדה.

חוסניה ג'בארה: יש לנו התחייבויות אחרות.

חוסניה ג'בארה: אנחנו לא נבוא לכאן כדי לטחון מים ונדחה את הישיבה כל פעם מחדש.

חוסניה ג'בארה: אני בטוחה שאנחנו נצא מן הישיבה הזאת ללא כלום.

חוסניה ג'בארה: אני רואה שיש פה התייחסות שונה מאשר בישיבות שדנות בעניינים אחרים.

חוסניה ג'בארה: אני חושבת שהגיע הזמן שהאנשים היושבים במשרדי הממשלה ילמדו ויידעו שכאשר הם באים לדיון בוועדה מסויימת בכנסת על נושא שנוגע למגזר הערבי, שיבואו מוכנים, יתאמו ביניהם ויבואו עם נתונים של עשייה, ולא סתם.

חוסניה ג'בארה: אני רואה שכל אחד מעביר את האחריות למשרד האחר.

חוסניה ג'בארה: הדיון עוד מעט מסתיים ואין לנו כלום בידיים.

דינה רצ'בסקי: אבל זה לא המצב, אני מוכרחה לציין.

חוסניה ג'בארה: זה המצב לצערי.

דינה רצ'בסקי: אולי לא הסברנו את עצמנו טוב.

דינה רצ'בסקי: דיברו על 6 איתורים.

דינה רצ'בסקי: הוגשו נקודות ציון לשניים ושם נפתרה הבעיה.

דינה רצ'בסקי: יש עוד שני מקומות שלגביהם טרם הוגשו נקודות הציון.

דינה רצ'בסקי: זה גם בשטח חקלאי וכשיגישו אותם, מצאנו מסלול לקדם את זה.

דינה רצ'בסקי: האמיני לי, גברתי, לא היה קל למצוא את המסלול הזה.

חוסניה ג'בארה: צריך שיהיה תיאום בין שני המשרדים.

מוחמד כנעאן: אדוני היושב-ראש, אני חושב שטוב שמתקיים הדיון הזה.

מוחמד כנעאן: אני לא מסכים עם דבריה של חברת הכנסת חוסניה ג'בארה.

מוחמד כנעאן: אני חושב שמשרדי הממשלה צריכים לבוא לוועדה מוכנים לגבי כל נושא, לא רק לגבי נושא שנוגע למגזר הערבי.

מוחמד כנעאן: הוועדה צריכה לקבל נתונים מדוייקים וסטטיסטיקה מדוייקת.

מוחמד כנעאן: לגופו של עניין, אני חושב שהמטרה של הדיון היא באמת לקדם את הנושא ולפתור את הבעיות של שירותי הרווחה והבריאות בישובים הלא מוכרים.

מוחמד כנעאן: אני מאוד מקווה שבוועדה הזאת נזכה אולי בקרוב להשמיט את המלה "הלא מוכרים" ולהתחיל להתייחס אליהם כאל ישובים בדואים בנגב.

מוחמד כנעאן: אין באף מדינה אחרת בעולם ישוב לא מוכר, פרט למדינת ישראל.

מוחמד כנעאן: לצערי הרב עלי לומר, בעקבות מה ששמעתי כאן, קל מאוד ללכת בדרך הזאת שבה משרד אחד מטיל את האשמה על משרד אחר.

מוחמד כנעאן: יבוא מר פוזנר ויתחיל לצעוק, ייקח אליפות בצעקות על חברת הכנסת ג'בארה.

חיים פוזנר: היא צעקה עלי.

מוחמד כנעאן: חבל להתווכח.

מוחמד כנעאן: לא שמעתי כאן, לא ממר פוזנר, לא מנציגי משרד הפנים, לא מנציגי משרד הבריאות ולא מנציגי רשות התכנון במשרד הפנים תשובות לבעיות שעומדות על הפרק.

מוחמד כנעאן: העלו פה את העניין של מענקי איזון.

מוחמד כנעאן: את זה לא אני אמרתי אלא הם אמרו.

מוחמד כנעאן: אדוני היושב-ראש, הערתי מופנית גם אליך.

מוחמד כנעאן: מענקי איזון ניתנים לרשויות מקומיות בהתאם לתקציב הרגיל, בהתאם לתקציב הפיתוח בהתאם למספר התושבים.

מוחמד כנעאן: התושבים שמקבלים כביכול - לפי הטענה של אותם נציגי ממשלה, שאני לא מאמין לה - או אמורים לקבל שירותים מאותן מועצות מקומיות, הם לא נכללים במענקי האיזון.

מוחמד כנעאן: לכן זה לא נכון.

מוחמד כנעאן: מענק איזון ניתן בהתאם לתקציב שאושר, בהתאם לתוכנית הבראה, בהתאם לגרעון מסויים, לפי מספר התושבים באותה רשות מקומית.

עטא פרחאת: אתה מוכן להגיד את זה לראשי הרשויות הבדואיות?

עטא פרחאת: אני מסכים.

עטא פרחאת: יש לי עכשיו 3 מיליון שקל שאני יכול לקחת מהם.

עטא פרחאת: אין לי בעיה.

עטא פרחאת: אם אתה מוכן להגיד להם, אני אקח ואתן למישהו אחר.

מוחמד כנעאן: אני לא מקבל את מה שאתם אומרים, עם כל הכבוד.

מוחמד כנעאן: מענק איזון ניתן בהתאם למספר התושבים.

מוחמד כנעאן: אתה לא יכול לתת למשל למועצת לגיה כשאתה לא יודע מי מהפזורה מקבל שירותים מלגיה.

מוחמד כנעאן: אתה לא יכול לתת למועצת ערערה מענק איזון כשאתה לא יודע מי מקבל בפזורה שירותים מערערה.

מוחמד כנעאן: אתה לא יכול לתת לשגב שלום מענק איזון מסויים מיוחד כי אתה לא יודע מי מקבל משם שירותים.

מוחמד כנעאן: לכן בואו נפסיק לסלף את העובדות.

מוחמד כנעאן: אמרתי לכם, יושבים כאן אנשים שיש להם קצת התמצאות בנושאי הרשויות המקומיות, שיודעים מה זה רשות מקומית, יודעים מה זה מענק איזון.

מוחמד כנעאן: לכן, בואו נגדיר את הדברים במדוייק.

מוחמד כנעאן: אני אומר את הדברים האלה כי אני יודע.

מוחמד כנעאן: אילו היו כאן אותם ראשי רשויות שעליהם דיברתם, אני בטוח שהם היו אומרים בדיוק כמוני, לא היו מוסיפים עוד מלה אחת.

מוחמד כנעאן: מעבר לכך, אפילו אם מה שאמרו נציגי משרד הפנים נכון, אם ניתן מענק איזון, מה זה משנה?

מוחמד כנעאן: מענק איזון ניתן לרשות בהתאם לשירותים החברתיים או הבריאותיים או כל שירותים אחרים שניתנים בתוך הרשות.

מוחמד כנעאן: מי שבא לקבל את השירות, מקבל אותו.

מוחמד כנעאן: אבל מכאן ועד פתרון הבעיה של הפזורה, יש מרחק גדול.

מוחמד כנעאן: עם כל הכבוד לגברת דינה רצ'בסקי, לראשונה שמענו פה, אמרו שמתוך 6 הנקודות עליהן דיברה נציגת משרד הבריאות יש רק 2 מאושרות.

מוחמד כנעאן: אחר-כך פתאום התחילו להגיד שגם באל-עזאזמה אפשר לקבל כי הם שייכים למועצה האיזורית רמת הנגב.

יחזקאל לביא: אין עדיין איתור לגביה.

מוחמד כנעאן: אל תפריע לי.

מוחמד כנעאן: אני מדייק מאוד.

מוחמד כנעאן: טוב שאתה מדייק גם.

מוחמד כנעאן: שוב אני אומר, אמרו שבאל-עזאזמה אפשר לקבל.

מוחמד כנעאן: אמרה נציגת משרד הבריאות שלגבי שני ישובים היא לא קיבלה נקודת ציון ממינהלת הבדואים.

מוחמד כנעאן: אמת או לא אמת?

אילנה בלמקר: לגבי אבוכף ומרעית.

מוחמד כנעאן: שני ישובים: אלהואשלה ואל-עזאזמה, שאמרת שלא קיבלת נקודת ציון ממינהלת הבדואים.

מוחמד כנעאן: לגבי עוד שני ישובים לא קיבלו אישור.

מוחמד כנעאן: כלומר מדובר על שניים מתוך ששה.

מוחמד כנעאן: אני חושב שזה רק תירוצים, של המועצה האיזורית רמת הנגב או של כל רשות אחרת.

מוחמד כנעאן: אדוני היושב-ראש, חלפו כבר קרוב ל-15 חודשים מאז החלטת בג"ץ.

מוחמד כנעאן: אם לוקח על מנת ליישם החלטת בג"ץ 16 חודשים, או שנה וחצי או שנתיים, אז באמת כמה זמן ייקח עד שייבנו את המרפאות או טיפות החלב בישובים?

מוחמד כנעאן: אני גם לא מקבל שיש חוק של משרד החינוך ויש חוק של משרד העבודה והרווחה.

מוחמד כנעאן: חוק במדינת ישראל זה חוק.

מוחמד כנעאן: חוק התכנון והבניה הוא אותו חוק.

מוחמד כנעאן: מיישמים אותו על הבריאות, על החינוך וגם על הרווחה.

מוחמד כנעאן: לכן הטענה שיש חוק של משרד החינוך שהוא חוק אחר מהחוק שלכם היא לא נכונה.

מוחמד כנעאן: חוק התכנון והבניה הוא חוק אחד.

מוחמד כנעאן: לכן אל תעבדו עלינו כאן.

מוחמד כנעאן: תעבדו על אנשים שלא מתמצאים.

מוחמד כנעאן: אבל לבוא לוועדה מכובדת כמו ועדת הפנים ואיכות הסביבה ולהתחיל למסור עובדות לא נכונות?

עטא פרחאת: על-פי חוק התכנון והבניה אסור בכלל לתת שם היתרים.

מוחמד כנעאן: אבל לעתים ניתן כשימוש חריג.

טלב אלסאנע: אם משרד החינוך בנה שם בתי-ספר מדוע משרד העבודה והרווחה לא יכול לבנות לשכות?

מוחמד כנעאן: אם נותנים למשרד החינוך שימוש חריג, אפשר לתת גם למשרד הבריאות ולמשרד העבודה והרווחה.

מוחמד כנעאן: זאת הטענה שלי.

מוחמד כנעאן: לכן היום להגיד שיש לכם חוק אחד ולהם חוק אחר, זה לא נכון.

מוחמד כנעאן: כבוד היושב-ראש, אני רוצה לברך על הדיון הזה.

מוחמד כנעאן: אני באמת מקווה שמהדיון הזה ייצא טעם טוב לאותם תושבים, לאותם אנשים שעדיין סובלים בישובים שלהם כ-50 שנה.

מוחמד כנעאן: שמהישיבה הזאת ייצא טעם טוב.

מוחמד כנעאן: יגידו: אנחנו באנו לוועדת הפנים ואיכות הסביבה ויצאנו באמת עם החלטות ברורות, מוגדרות ומוגבלות בזמן.

מוחמד כנעאן: שהתושבים באמת יזכו לראות סוף סוף את טיפות החלב והמרפאות ואת שירותי הרווחה בישובים שלהם.

מוחמד כנעאן: תודה.

חסן אלאטרש: אני מזכיר ודובר עמותת אל-אטרש לשלום, אחווה ודו-קיום בישראל.

חסן אלאטרש: אני מברך על כינוס הועדה, שבודקת את נושא השירותים בישובים הבדואים בנגב.

חסן אלאטרש: במיגזר יש משבר של שירותי רווחה.

חסן אלאטרש: ל-60,000 תושבים יש נקודת שירות אחת עם 8 עובדים בלבד שמעניקים את השירות רק במקרי חירום עקב פניה של המשטרה או עקב אירוע חמור כזה או אחר.

חסן אלאטרש: באשר לשירותי בריאות: הוגש בג"ץ בעניין טיפות חלב.

חסן אלאטרש: קיימת החלטה להקים 6 מרפאות, 3 עד מאי 1995 ו-3 עד מרץ 2000.

חסן אלאטרש: שום דבר לא הוקם ושום דבר לא אושר.

חסן אלאטרש: הבג"ץ הוחזר לניסיון החלטה וההליך ממשיך.

דוד אזולאי: האם אתם הודעתם לבג"ץ שלא מיישמים את ההחלטה שלו?

חסן אלאטרש: כן.

חסן אלאטרש: הוגש בג"ץ נגד משרד העבודה והרווחה על נושא שירותי הרווחה, לפני כחצי שנה, ומתקיימים דיונים.

חסן אלאטרש: הבקשה היא להקים שירותי רווחה בקרבת בתי-הספר, להקים טיפות חלב היכן שיש מרפאות והיכן שיקימו מרפאות בתקופה הקרובה.

חסן אלאטרש: בנושא החינוך: קיימים בתי-ספר יסודיים.

חסן אלאטרש: יש את הרשות לחינוך הבדואים, שמטפלת בבתי-ספר יסודיים, אך קיימת מצוקת חינוך לילדים בוגרי כיתה ט'.

חסן אלאטרש: ל-1,700 תלמידים אין היום מסגרת חינוכית מעל בתי-הספר היסודיים וזה גורם לנשירה גבוהה.

חסן אלאטרש: 60% נושרים ורק מעטים משתלבים בבתי-ספר תיכוניים בכפרים המוכרים.

חסן אלאטרש: יש צורך למצוא מסגרת חינוכית מתאימה לילדים אלה.

חסן אלאטרש: כמו כן אין גני טרום חובה, על אף שהוטלה חובה בשנה האחרונה לספק שירות זה.

חסן אלאטרש: בנושא המים: היום יש תושבים רבים שאין להם אפילו מי שתיה.

חסן אלאטרש: פשוט אי אפשר להבין את המדינה ולא ניתן להבין את שרירות ליבו של הממסד, שמתנהג בצורה כזאת כלפי האוכלוסיה שהיא עניה וחלשה.

חסן אלאטרש: לא מאפשרים לה לקבל את השירות.

חסן אלאטרש: עובדי ציבור שנמצאים כאן שמעניקים שירות לכלל האוכלוסיה, שיעניקו גם לתושבים הבדואים את אותו שירות, שוה בשווה, כמו לכל האזרחים האחרים.

חסן אלאטרש: אני חושב שלמינהלת הבדואים אין זכות קיום כי היא לא באה לסייע לבדואים אלא הורסת את המגזר הבדואי בכלל.

חסן אלאטרש: דרכי גישה: קיים קושי רב בישובים הלא מוכרים כיום.

חסן אלאטרש: הגישה אליהם היא קשה ומקשה גם להעניק סיוע וחילוץ במקרי חירום.

חסן אלאטרש: זה מחייב טרטור רב וזמן רב עד שמגיעים לנקודת שירות אשר תעניק את הסיוע.

חסן אלאטרש: הריסות מבנים: אני חושב שיש מקום להקפיא את צווי הריסת המבנים במגזר הבדואי, את ההליכים המשפטיים נגד אנשים.

דוד אזולאי: אני מציע שלא תיכנס לזה כרגע.

דוד אזולאי: זה לא על סדר היום.

דוד אזולאי: תודה.

דוד אזולאי: אני מבקש לשמוע את נציג משרד החינוך.

משה שוחט: אמר מר עטא פרחאת בראשית דבריו, בצדק ובדיוק רב, ששר החינוך הלך אל שר הפנים והיתה ישיבה משותפת באשר להקמת בתי-ספר נוספים בפזורה הבדואית החל מהשנה הבאה.

משה שוחט: אכן הוחלט על הקמת שני בתי-ספר יסודיים נוספים, אחד באיזור אלאטרש בסמוך לבית-הספר הקיים והשני באיזור עזאזמה, כשעדיין נכון להיום אין את האיתור המדוייק.

משה שוחט: מדובר בצומת הנגב עבור התושבים מאיזור רביבים, רתמים והחלק הדרומי של עזאזמה.

משה שוחט: מעבר לכך, הוחלט באותה ישיבה על הקמת 40 גנים לילדים בגילאי 3-4 בפזורה הבדואית, בניגוד למה שנאמר כאן.

משה שוחט: הכוונה למבנים יבילים, בניה קלה, גם לבתי הספר וגם לגנים.

דוד אזולאי: האם בתי-הספר שקיימים כבר גם הן במבנים יבילים?

משה שוחט: כן, בהחלט.

עסאם מח'ול: מתי יקימו את זה?

עסאם מח'ול: בשנה הקרובה?

משה שוחט: בשנה הקרובה.

משה שוחט: זה יהיה מוכן לספטמבר הקרוב.

אברהים אבו סביח: איפה ימוקמו הגנים?

אברהים אבו סביח: ליד בתי-הספר או בשכונות?

משה שוחט: שני בתי-הספר היסודיים, בהנחה שלא ניתקל בקשיים כלשהם, אמורים להיות פתוחים ומאוכלסים ב-1.9.2000.

משה שוחט: 40 גני ילדים לגילאי 3-4, רק עבור הפזורה הבדואית בישובים הלא מוכרים, אמורים להיות מאוכלסים ופתוחים ב-1.9.2000.

משה שוחט: גני טרום-חובה על-פי החלטת שני השרים ימוקמו בסמוך לבתי-הספר הקיימים.

אברהים אבו סביח: ואיך תסיע את הילדים?

משה שוחט: אני חושב שהיושב-ראש פה שואל שאלות ולא אתה.

עסאם מח'ול: זה בית-הספר שנוסעים אליו 70 קילומטרים?

משה שוחט: בין אם יגורו בצומת הנגב ובין אם יגורו באיזור באר חיל, זה אמור לקצר את הטווחים.

עסאם מח'ול: האם הכוונה היא להסיע את הילדים בני 3-4 בהסעות?

משה שוחט: הסעות לדעתי בכל מקרה יהיו.

משה שוחט: הפיזור הגיאוגרפי הנרחב מאוד של האוכלוסיה יחייב מצב שתלמידים, זולת אלה שגרים בסמוך, יוסעו אל בתי-הספר, בין אם מדובר לבתי-הספר היסודיים ובין אם מדובר לבתי-הספר התיכון.

משה שוחט: הפיזור הגיאוגרפי הוא נרחב מאוד, מהקצה אל הקצה.

עסאם מח'ול: האם יוסעו לגני הילדים?

משה שוחט: ההחלטה היא שלגבי שנה הבאה הגנים יוקמו בסמוך לבתי-הספר, ללא הסעות.

טלב אלסאנע: איך הילדים הקטנים יגיעו לבתי-הספר?

טלב אלסאנע: משהו פה לא ברור.

טלב אלסאנע: אתם מקימים גנים ולא מסיעים את התלמידים, אז הם לא יגיעו.

טלב אלסאנע: אתם מקימים אותם לריק.

משה שוחט: אני מביא את ההחלטה בשם אומרה.

משה שוחט: לא תהיה הסעת תלמידים בני 3-4.

משה שוחט: הגנים יהיו מוכנים לפתיחה ולאיכלוס ב-1.9.2000.

משה שוחט: מי שייהנה מהשירותים הללו הוא מי שגר בסמוך.

משה שוחט: משרד החינוך לא יסיע את גילאי 3-4.

דוד אזולאי: למה אי אפשר לפתור את הבעיה על-ידי הסעות לאותם תלמידים שגרים באיזור מרוחק?

טלב אלסאנע: או להקים גנים לגילאי 3-4 בשכונות שלהם במקום להסיע את התלמידים.

טלב אלסאנע: אני חושב שמר משה שוחט מסכים להקים בשכונות.

טלב אלסאנע: למשרד החינוך יש דיעה אחרת.

טלב אלסאנע: תגיד לנו מה שאתה חושב לנכון כי אנחנו בעד להקים את גני הילדים לגילאי 3-4 בשכונות.

עסאם מח'ול: אי אפשר אחרת.

עסאם מח'ול: גם הוא אומר שאין הסעה.

משה שוחט: אני חוזר ואומר, והסוגיה עלתה, בין אם דובר על רווחה ובין אם דובר על בריאות.

משה שוחט: כל האיזור הוא ללא שיפוט מוניציפלי.

משה שוחט: מי שאחראי על השטחים זה משרד הפנים.

משה שוחט: הראייה היא שכאשר שני השרים ישבו ביחד הוחלט גם על דעת שר הפנים והוא אישר את הקמת 40 הגנים והקמת שני בתי-ספר יסודיים ובית-ספר תיכון עבור ילדי הפזורה.

עסאם מח'ול: הוא יכול לאשר גם בגליל אבל השאלה היא האם זה פותר את הבעיה.

עסאם מח'ול: הרי אתה אחראי על החינוך.

עסאם מח'ול: תגיד לנו מה נחוץ ואנחנו רוצים לעזור לך.

עסאם מח'ול: אם אתה חושב שאי אפשר להסיע את הילדים הקטנים האלה אז בוא תעמיד את הבעיה כפי שהיא ואני חושב שאנחנו חלק מהמערכה הזאת כדי לשנות את המצב הזה.

עסאם מח'ול: אנחנו לא חייבים לקבל כל דבר ששר הפנים מחליט.

דוד אזולאי: יש לי עוד שאלה, והיא לא מופנית דווקא אליך.

דוד אזולאי: קודם שמענו שיש קושי מסויים בהקמת מבנים של טיפת חלב.

דוד אזולאי: אני לא רואה שזה יקום בתקופה הקרובה.

דוד אזולאי: לעומת זה שמענו פה שמשרד החינוך הולך להקים 40 גני ילדים במהירות רבה.

דוד אזולאי: אני לא מבין כיצד זה קורה.

ג'אבר אבוכף: זה רק השמועה.

ג'אבר אבוכף: חוץ משמועות לא רואים כלום.

טלב אלסאנע: אדוני היושב-ראש, זה מראה שאם רוצים זה אפשרי.

דוד אזולאי: אני רוצה לשמוע את מינהלת התכנון.

דוד אזולאי: האם לכם ידוע על הקמת 40 גני ילדים ושני בתי-ספר?

אליסיה סיבר: עד כמה שידוע לי לא הוגשו בקשות כאלה.

דוד אזולאי: רבותי, אני אומר לכם, זה בושה וחרפה למדינת ישראל.

דוד אזולאי: חוסר תיאום כזה.

דוד אזולאי: אני כבר שנה בוועדה הזאת ועוד לא שמעתי דבר כזה.

דוד אזולאי: זה חוסר תיאום משווע בין משרדי ממשלה, שאחד לא יודע מה עושה השני.

עסאם מח'ול: אני טוען שזה חוסר תיאום מכוון.

דוד אזולאי: מר משה שוחט, קודם כל אני חייב להגיד לך מלה טובה.

דוד אזולאי: אני מאוד מעריך את זה שהולכים היום לפתור בעיה ולהקים 40 גני ילדים.

דוד אזולאי: אני חושב שזה ראוי לציון ומגיע יישר כוח.

דוד אזולאי: כל הכבוד למי שלקח את היוזמה לידיו.

דוד אזולאי: מצד שני יושב פה מי שצריך לעסוק בביצוע הדבר הזה ואומר לך שהוא בכלל לא יודע על מה אתה מדבר.

דוד אזולאי: משהו כאן מוזר.

עטא פרחאת: הממונה על המחוז ישב אצל השר, קיבל לידיו את הפרוטוקול.

יחזקאל לביא: אבל לא הוגשו תוכניות.

טלב אלסאנע: ההחלטה הזאת נפלה בנוכחות שר הפנים.

מוחמד כנעאן: לפי מיטב ידיעתי גן ילדים לא חייב להיות צמוד לבית-ספר.

מוחמד כנעאן: כפי שאמר חבר הכנסת טלב אלסאנע, גן ילדים גם יכול להיות בלב השכונה.

עסאם מח'ול: לא רק שהוא יכול להיות בלב השכונה אלא הוא חייב להיות בתוך השכונה ולא יכול להיות במקום אחר.

מוחמד כנעאן: אי אפשר להסיע אותם, אפילו אם רוצים.

מוחמד כנעאן: לכן אמרתי שגן ילדים לפי החוק לא חייב להיות צמוד לבית-הספר.

מוחמד כנעאן: גן ילדים יכול להיות בכל מקום.

דוד אזולאי: יושב פה נציג משרד ראש הממשלה מר בני שילה.

דוד אזולאי: אולי תעביר את הדברים האלה לידיעת ראשי המשרד.

דוד אזולאי: יש כל-כך הרבה גורמים במשרד ראש הממשלה.

דוד אזולאי: יש משרדי תיאום ובקרה ויש מינהלת פה ומינהלת שם.

דוד אזולאי: אולי מישהו במשרד ראש הממשלה יואיל בטובו לרכז את כל העניין הזה על מנת שהתושבים בדרום אכן יקבלו פתרונות ראויים ושלא יהיה כזה חוסר תיאום בין המשרדים השונים.

דוד אזולאי: אני יכול להעיד, לפי מה ששמענו, שגם משרד הפנים, גם משרד העבודה והרווחה וגם משרד החינוך מגלים רצון לפתור חלק מהבעיות, אבל כתוצאה מחוסר תיאום משהו נופל באמצע הדרך.

בני שילה: קודם כל, אני ממליץ לכל משרדי הממשלה להפנים שמותר לבדואים להיות שונים.

בני שילה: גם אם הולכים לעשות שוויון, זה לא אומר שהולכים לעשות אותם אשכנזים או ספרדים.

בני שילה: הם יהיו בדואים.

בני שילה: מותר להתייחס לשונות שלהם בצורה שווה, כמו לכל שונה בחברה, ולתת להם לפי צרכיהם.

בני שילה: צרכיהם אינם דומים לצרכים של אחרים.

בני שילה: בהרבה דברים הם שונים וצריך להתייחס ולכבד את זה.

בני שילה: עכשיו לעצם העניין, אני רוצה להגיד, כל מה ששמעתם פה אומר דבר אחד: יש חוק במדינת ישראל.

בני שילה: ישוב מקבל את כל מה שמגיע לו כשהוא ישוב מוכר.

טלב אלסאנע: וגם אם לא מוכר.

טלב אלסאנע: הם גם לא מוכרים וגם לא מקבלים.

בני שילה: חוסר התיאום בין המשרדים נובע מכך שכולם אומרים: לטובת הבדואים אנחנו מוכנים לעקוף את החוק.

בני שילה: משרדי ממשלה הולכים לקראת זה ולכן אין פה סדר.

בני שילה: בא משרד החינוך, בא שר החינוך יוסי שריד ואמר: לא מעניין אותי החוק.

בני שילה: לילדים מגיע גנים ואני נותן 40 גני ילדים.

בני שילה: זה פשר העניין, והוא עשה מעשה.

בני שילה: בא משרד העבודה והרווחה ואומר: אני על-פי המטלות שמוטלות עלי בחוק חייב לתת שירות לאוכלוסיה.

בני שילה: יש חוק שמונע ממני להקים מרפאות אבל אני מוכרח למצוא דרך לעקוף את זה.

בני שילה: מחפשים דרכים לעקוף את זה.

בני שילה: אם חבר הכנסת טלב אלסאנע ידידי רוצה לשאול מתי כל זה יגמר, אני אגיד: ברגע שיוכרו הישובים.

בני שילה: אז דינם יהיה כדין לגיה וכדין חורה, ושם אין בעיות כאלה: מקימים את הגנים בשכונות, מקימים את בית-הספר איפה שרוצים.

בני שילה: כל עוד המצב הזה לא השתנה אנחנו צפויים למעשה הזה.

בני שילה: נכון שצריך קצת יותר תיאום.

בני שילה: גם במהומה הזאת צריך קצת יותר תיאום.

בני שילה: מה שעשתה ועדת השרים, היא החליטה, וחבר הכנסת טלב אלסאנע יודע על כך, שמעתה יקימו את השירותים בכפרים בהתייעצות עם האוכלוסיה.

בני שילה: אומרים: אם אל-עסאם הולך להיות כפר, נאתר את גרעין הכפר ושם נקים את השירותים.

בני שילה: אם באל-אטרש הולך להיות כפר ואנחנו נראה בזה כפר מוכר, נקים את גרעין השירותים עוד לפני שיעשו את כל התכנון, לפני שתהיה תוכנית מיתאר, כי אנחנו יודעים שזה לוקח 3-5 שנים ועד שנקבל את התוצאות התושבים כבר יהיו כולם סבא וסבתא.

בני שילה: לכן אנחנו נעשה את זה עכשיו, נקים עכשיו את השירותים בגרעין הכפר.

בני שילה: גם כדי לחסוך בהוצאות, כדי שלא ניבנה פעמיים.

בני שילה: זאת הכוונה.

בני שילה: אבל אני אומר שלדעתי המהומה שישנה פה היא דווקא כתוצאה מרצון טוב.

בני שילה: כל המשרדים שיושבים פה מגלים רצון טוב.

בני שילה: כולם חרדים למצוקתם של הבדואים, כל אחד בדרכו.

בני שילה: המשרדים באמת באים לקראת.

בני שילה: אני מציע לא לצעוק עליהם.

בני שילה: המהומה הזאת היא תוצאה מהעניין הזה.

בני שילה: צריך לעשות בזה סדר, זה נכון.

משה שוחט: בקשר להערה האחרונה שנשמעה לגבי הקשר בין משרד החינוך למשרד הפנים: היא היתה לא כל-כך מדוייקת.

משה שוחט: יש החלטה של שני השרים, שר החינוך ושר הפנים, לגבי 2 בתי-ספר יסודיים, גני ילדים ובית-ספר תיכון לפזורה.

משה שוחט: התוכניות עוד לא הגיעו כי הן בצנרת.

משה שוחט: זה לא אומר שאין תיאום.

משה שוחט: יש פרוצדורה, יש נוהל וזה בצנרת.

משה שוחט: השאיפה היא שב-1.9 הם יעמדו על הרגליים מאוכלסים ושיתקיימו שם חיי בית-ספר שוטפים.

עמר אל הוזייל: אני מצטער מאוד שאנחנו איחרנו ולא השתתפנו בתחילת הישיבה כי היינו בישיבה עם המועצה הארצית לתכנון ובניה, עם גברת דינה רצ'בסקי וגברת אליסיה סיבר.

עמר אל הוזייל: בדיוק דנו בשתי תוכנית שעוסקות במרכזי שירות, במרעית ובית פלט, שלדעתנו הם לא מרכזי שירות אלא מרכזי ערים בכדי לרכז בהן את הערבים בנגב.

עמר אל הוזייל: אוכלוסיית הכפרים הבלתי מוכרים היא בת ערובה לכל דבר.

עמר אל הוזייל: אדוני היושב-ראש, אתה נתת דיאגנוזה מאוד נכונה, שלמעשה יד ימין לא יודעת מה עושה יד שמאל והקורבן היחיד הוא האדם בתוך הכפר.

עמר אל הוזייל: אי-התיאום בין המשרדים השונים מביא לכך שכל משרד יכול להתנהג כאילו הוא ועדת תכנון.

עמר אל הוזייל: אתן לך דוגמא בתחום החינוך.

עמר אל הוזייל: יש החלטה של השר - קיבלנו את הפרוטוקולים - לפצל את בית ספר אטרש ולהקים את בית-הספר השני בכפרים מרוחקים שמהם היום הילדים מוסעים.

עמר אל הוזייל: אנשי המחוז, מר שוחט ואחרים, החליטו להקים את זה בדיוק ליד בית-הספר אטרש, שלמעשה לא משרת את האוכלוסיה.

משה שוחט: אתה טועה.

משה שוחט: זה לא נכון.

משה שוחט: מר עטא פרחאת יושב משמאלך ואני מימינך.

משה שוחט: זה לא נכון.

משה שוחט: אתה מטעה את הוועדה.

עמר אל הוזייל: גרוע מכך שוועדת התכנון המחוזית לא יודעת בכלל על תוכניות של משרד החינוך.

דוד אזולאי: מר שוחט אמר שזה בצנרת ואני מאמין לו.

עמר אל הוזייל: בינתיים יש עבודה בשטח, מביאים קרוונים ומקימים את בית-הספר.

עמר אל הוזייל: כלומר, משרד החינוך מחליט -- -

משה שוחט: הדברים לא סותרים זה את זה.

משה שוחט: שר הפנים אישר הקמת בית-ספר.

משה שוחט: אני במקביל עושה את שני הדברים.

משה שוחט: עד ספטמבר יש לי חודשיים.

משה שוחט: בחודשיים האלה אני חייב להעמיד בית-ספר טיפ טופ.

משה שוחט: אנו מציבים קרוונים במקביל לחומר שנמצא בצנרת, שאמור להגיע לגברת אליסיה סיבר.

משה שוחט: אני לא רואה שום סתירה.

משה שוחט: אדרבא, זה זירוז של הליכים.

עמר אל הוזייל: יתרה מזאת, שר החינוך החליט בברכתנו להקים בית-ספר יסודי לכפר ביר הדאג', שמונה 4,500 תושבים, ובצדק.

עמר אל הוזייל: התלמידים נוסעים 70 קילומטרים ליום.

עמר אל הוזייל: בא הממסד הביורוקרטי בדרום - ואני לא מאשים כאן את מר שוחט או אחרים, פשוט מאוד כל כולו - והחליט להקים את בית-הספר היסודי בצומת הנגב.

עמר אל הוזייל: אתה יודע איפה זה צומת הנגב?

עמר אל הוזייל: אין שם אף אחד.

עמר אל הוזייל: מדוע הם עושים את זה?

עמר אל הוזייל: בגלל שהם חושבים להקים ישוב ריכוזי עירוני לכל שבט אל עזאזמה שגרים בביר הדאג' ובשאר הישובים.

משה שוחט: מי שמאתר קרקע זה לא משרד החינוך.

עמר אל הוזייל: בגלל הבעיות האלה, שיד ימין לא יודעת מה עושה יד שמאל, קמה הקהילה והתארגנה, הקימה ועדים מקומיים.

עמר אל הוזייל: יש מועצה איזורית לכפרים הבלתי מוכרים ויש לה תוכנית מיתאר שהפקידה במחוז.

עמר אל הוזייל: אנחנו הגשנו לכם כאן מכתב שמציע פתרונות לבעיית השירותים בתוך הכפרים הבלתי מוכרים.

עמר אל הוזייל: הצענו להקים תשתית של כ-18 מרכזים קהילתיים שיישרתו את גושי הכפרים, כל כפר במקומו.

עמר אל הוזייל: הצעד הראשון, אי אפשר לנהל מערכת שירותים כזאת בלי רשות מוניציפלית.

עמר אל הוזייל: ל-65,000 תושבי הכפרים אין רשות מוניציפלית.

עמר אל הוזייל: אין להם זכות בחירה.

עמר אל הוזייל: לכן הצענו, כצעד ראשון, להקים רשות מוניציפלית לכל 45 הכפרים.

דוד אזולאי: הוא אמר שהולכים להקים פה 3-5 רשויות מוניציפליות שיפתרו את הבעיות.

עמר אל הוזייל: מי?

עמר אל הוזייל: מרכזי הערים מרעית ובית פלט?

עמר אל הוזייל: עכשיו היינו בישיבה של המועצה הארצית ואמרנו כולנו, פה אחד, שאף תושב של הכפרים לא מסכים למרעית ולבית פלט, כי הן ערים של ריכוז, של העברה, של נישול, של עקירה.

עמר אל הוזייל: לכן אנחנו מתנגדים להן.

עמר אל הוזייל: אנחנו מבקשים שתקבלו את נייר העמדה שלנו כהצעה לפיתרון.

דוד אזולאי: את נייר העמדה שלכם אני לא יכול לקבל ואני גם לא יכול לדחות.

דוד אזולאי: זה לא תפקידנו.

דוד אזולאי: אני מציע שאת זה תפנה למשרדי הממשלה השונים שאמורים לקבל החלטות.

עמר אל הוזייל: אנחנו רואים בכם צינור לזה.

אסחאק אבו חמאד: אני רוצה לדבר על החבילה הקטנה שלי, על דריג'את.

אסחאק אבו חמאד: קצת היסטוריה.

אסחאק אבו חמאד: ב-1995 הוזרמו 50,000 שקל להקמת טיפת חלב בדריג'את אך עד היום אין טיפת חלב.

אסחאק אבו חמאד: סגן השר היה אז נואף מסאלחה והכסף הזה הועבר למשרד הבריאות ומאז נעלמו עקבותיו.

אסחאק אבו חמאד: לגבי קופת-חולים: קופת-חולים יצאה לשטח ומשום מה מצאה לנכון להקים מרכז שירותים דווקא במרעית.

אסחאק אבו חמאד: מרכז זה לא יכול לשרת את האוכלוסיה כי אין שם ריכוז של אנשים ולכן אין להקים שם את מרכז השירותים הזה.

אסחאק אבו חמאד: מצאו שריכוז האנשים הגדול ביותר הוא בדריג'את ובעוד מקום.

אסחאק אבו חמאד: ואז אמרו: אנחנו נקים שתי מרפאות והצוות יוכל לשרת את שתי הקבוצות עד אשר יהיו פתרונות.

אסחאק אבו חמאד: משום מה משרד הבריאות, משרד הפנים וכל האחרים לא מרשים להקים מרפאת קופת-חולים בדריג'את.

אסחאק אבו חמאד: קופת-חולים מוכנה והיו מדידות בשטח אך עד עכשיו הם עוצרים את זה.

אסחאק אבו חמאד: לפני 2-3 ימים נפגשתי עם הנהלת קופת-חולים והם אמרו לי שעלי לכתוב למינהלת.

אסחאק אבו חמאד: תמיד אנחנו תלויים במינהלת.

אסחאק אבו חמאד: אם מזג הרוח במינהלת יהיה יפה וטוב אז אולי היא תגיד כן ואז תקום מרפאת קופת-חולים, ואם לא - הם יגידו: תחכו עד שנקים את מרעית.

אסחאק אבו חמאד: אין צדק בדבר הזה.

אסחאק אבו חמאד: מים: אין לנו מים לשתות.

אסחאק אבו חמאד: זה אבסורד.

אסחאק אבו חמאד: אתם ראיתם את המקום, שהוא מקום מסודר, ואין בו מים.

אסחאק אבו חמאד: לבסוף אני רוצה להגיד דבר אחד.

אסחאק אבו חמאד: אולי המשרדים ילמדו ממשרד החינוך, שאפשר לעשות את הדברים.

אסחאק אבו חמאד: לא חשוב איך התיאום, איך ינהלו את הדברים ביחד.

אסחאק אבו חמאד: אבל משרד החינוך השקיע הרבה והוא מנסה בכל כוחו לעשות דברים בשטח כדי לשרת את האוכלוסיה, שהיא לא אשמה אם היא לא מוכרת או כן מוכרת.

אסחאק אבו חמאד: הרי לוויכוחים האלה אין סוף.

עסאם מח'ול: אני רוצה לדבר בשני כובעים: גם כחבר כנסת וגם כחבר במזכירות אגודת הארבעים לכפרים הבלתי מוכרים מאז הקמתה וכמי שליווה את פתרון בעיית הכפרים הבלתי מוכרים בצפון.

עסאם מח'ול: לי ברור שהמצב הנוכחי בנגב לא יכול להימשך.

עסאם מח'ול: הבעיה היא לא בפרטים שאנחנו דנים עליהם.

עסאם מח'ול: הבעיה היא מהותית.

עסאם מח'ול: הבעיה היא בגישה הבסיסית.

עסאם מח'ול: אני חושב שמר בני שילה הצביע על הבעיה האמיתית.

עסאם מח'ול: הבעיה העומדת על הפרק היא לא שיד ימין לא יודעת מה עושה יד שמאל, ולא שאין תיאום.

עסאם מח'ול: לדעתי יש מדיניות שהיא מקור הבעיה.

עסאם מח'ול: מקור הבעיה: שלא רוצים לבנות אפילו בית אחד, לגנון, לגן חובה או לגן טרום חובה בכפר בלתי מוכר.

עסאם מח'ול: זאת הבעיה.

עסאם מח'ול: ואז באים ומציעים להסיע את הילדים, או לבנות את הגנים במקומות בלתי אפשריים וגם להחליט לא להסיע את הילדים.

עסאם מח'ול: אז בכלל הבעיה מתאדה לה ושום דבר לא נפתר.

עסאם מח'ול: אי אפשר להמשיך כך.

עסאם מח'ול: אני חושב שהגענו לנקודה שצריך להאשים, באחריות אישית אפילו, את אלה שנוגעים במה שמתרחש היום בנגב.

עסאם מח'ול: אני קורא ללכת למשפט ציבורי, לשפוט את המדיניות הזאת ואת האחראים עליה.

עסאם מח'ול: אי אפשר.

עסאם מח'ול: האם אנחנו במאה ה-21 צריכים ללכת לבג"ץ כדי לקבל שירותי טיפת חלב או מרפאה?

טלב אלסאנע: או גנרטור לבית-הספר?

עסאם מח'ול: זאת השאלה.

עסאם מח'ול: מישהו צריך להתבייש שזאת שאלה שעומדת על הפרק.

עסאם מח'ול: אני חושב שיש ברירה אחת, כפי שהיתה ברירה אחת לגבי הכפרים הבלתי מוכרים בצפון.

עסאם מח'ול: קודם כל לא לתכנן שום דבר שלא בהתייעצות עם התושבים.

עסאם מח'ול: מה פתאום מציעים להם 5 ישובים או 5 ערים?

עסאם מח'ול: מי שאל אותם אם הם רוצים לוותר על צורת החיים שלהם?

עסאם מח'ול: חובת התשובה על השאלות האלה היא לא עליהם אלא היא על הממשלה, על הממסד.

עסאם מח'ול: אני חושב שהבעיה היא שהערבים בנגב אינם תחת שלטונה של מדינת ישראל.

עסאם מח'ול: זאת האמת.

עסאם מח'ול: הם אינם תחת שלטונו של משרד הפנים או של משרד החינוך.

עסאם מח'ול: הם תחת שלטונה של מינהלת בדואים, שבכוונה - כאילו שאף אחד לא אחראי על זה ואף אחד לא יודע מה זה, וסיירת ירוקה שתפקידה רק להתלונן שלא נותנים לה לעקור את התושבים.

עסאם מח'ול: זאת הבעיה.

עסאם מח'ול: אם אנחנו לא נעבור לדבר על המקרו של הבעיה, אנחנו לא נפתור שום דבר.

עסאם מח'ול: אני מציע לוועדה לקבל את ההצעה, לתבוע ממשרדי הממשלה לדון, אפילו בדיון משותף עם הוועדה, על התוכנית שהציעה המועצה האיזורית ושלא נשמע הצעה, כמו ההצעה "הנדיבה" ששמענו בדריג'את, שתהיה מועצה איזורית של הבדואים בנגב שתטפל בתושבים ולא תהיה אחראית על המרחב.

עסאם מח'ול: תשכחו מזה.

עסאם מח'ול: אף אחד לא יוותר על זכותו באדמתו בנגב.

עסאם מח'ול: עכשיו זאת לא תהיה בעיה שייאבק עליה רק איזה שבט.

עסאם מח'ול: זה יהיה המאבק הדמוקרטי הראשון במדינת ישראל וזה יכלול אנשים שיעמדו לצידם: האוכלוסיה הערבית וכוחות דמוקרטיים יהודים.

עסאם מח'ול: תשכחו מזה.

דוד אזולאי: אתה מכריז מלחמה?

עסאם מח'ול: לא.

עסאם מח'ול: אני מזהיר לא להכריז מלחמה על ערביי הנגב.

עסאם מח'ול: אי אפשר יותר, עברו הזמנים.

עסאם מח'ול: זה מה שאני אומר.

בני שילה: אמרתי את זה בדריג'את ואני אומר את זה גם פה.

בני שילה: קודם כל, מרעית ובית פלט מעוכבים בגלל התנגדות התושבים.

בני שילה: לא לוחצים.

בני שילה: זה דבר אחד.

מוחמד כנעאן: מר בני שילה, מי נותן את השמות לאותם ישובים?

בני שילה: אני לא יודע ולא רוצה להתייחס לזה בכלל.

בני שילה: בית פלט זה שם ישן.

טלב אלסאנע: אף פעם לא היה ישוב בשם בית פלט.

טלב אלסאנע: למקום הזה קוראים אבו-טיוב(?).

טלב אלסאנע: איך "גיירו" את המקום.

בני שילה: דבר שני, אמרתי בדריג'את ואני חוזר פה, כל מה שייעשה בכפרים בנגב יהיה בהתייעצות עם התושבים.

בני שילה: כך אמרנו והשר מתן וילנאי הכריז על כך יותר מפעם אחת.

בני שילה: אני מציע להידבק לעקרונות האלה.

בני שילה: קודם כל אלה עקרונות נכונים.

בני שילה: בואו נידבק אליהם.

בני שילה: כל מה שנאמר פה נכון אבל כשכולם צודקים אז יש בעיה.

דוד אזולאי: אנחנו ניגשים לסיכום הדיון.

דוד אזולאי: ועדת הפנים ואיכות הסביבה שמעה בדאגה על כך שישובי הפזורה הבדואית אינם מקבלים שירותי רווחה, חינוך ובריאות אלמנטריים בשל ויכוח בין משרדי הממשלה הנוגעים בדבר.

דוד אזולאי: הוועדה רואה בחומרה רבה את היעדרותם של נציגי מינהלת הבדואים ותדרוש בירור אצל השר הממונה לגבי היעדרותם.

דוד אזולאי: הוועדה דורשת קיום תיאום בין משרד הפנים ומשרד העבודה והרווחה לגבי מתן שירותי הרווחה לאנשי הפזורה על-ידי ראשי הרשויות.

דוד אזולאי: הוועדה דורשת ממנהלת הבדואים לרכז את הדיון עם משרד הבריאות ומשרד הפנים בעניין הקמת טיפות חלב.

דוד אזולאי: הוועדה תעקוב אחר מהלך הדיונים בתוך חודש ימים.

דוד אזולאי: הוועדה המשותפת לוועדה הפנים ואיכות הסביבה ולוועדת העבודה, הרווחה והבריאות, בראשותו של חבר הכנסת טלב אלסאנע, תלווה את הדיונים, תעקוב אחרי ביצוע ההחלטות ותגיש מסקנותיה לוועדת הפנים ואיכות הסביבה.

דוד אזולאי: תודה רבה.